Al Liamm - Dielloù\nNevez zo e oa bet kavet e-touez dielloù Ronan Huon (rener Al Liamm) ul lizher gant Anjela Duval ma oa meneget e dibenn he lizher eus al levr bannoù-treset kentañ embannet gant Al Liamm e 1975, Fri Korloko. Peurwerzhet eo pell zo, setu ma kinnigomp deoc’h al levr en e bezh war hol lec’hienn hag evel Anjela Duval, emichañs e voc’h plijet gant ho lennadenn.\n5 viz Kerzu 1975\nSetu dambrest ar mare da baeañ koumanant Al Liamm. War ar memes tro e c’houlennan un nebeud Almanagoù godell 1976. Gant ar pezh a vano diwar ar bilhed 50 lur a lakan da heul, goude priz ar c’houmanant. Un dra all, ’m eus c’hoazh da c’houlenn: daoust ha chom a ra ur skouerenn bennak eus Kan an Douar ? An Association da Ecrivains Paysans, ur gevredigezh savet e 1972 a zo o c’houlenn kas levrioù d’ar sekretourezh evit ar Salon de l’Agriculture e miz Meurzh 76 hag ivez ur stand vo dalc’het e Brussel e miz C’hwevrer. Me n’am boa tamm c’hoant ebet da n’em veskañ er stal-se, met an Dimezell Martin a zo ali ma vo bezant lennegezh Breizh e kement bro zo tu dezhi en em silañ. Ret eo, emezi, ma vo anavezet hor bro evel ur gwir vro gant ar gwir da zerc’hel he renk e-touez ar broioù all.\nSkrivañ a rin ivez da Skol ha da Hor Yezh ma chom un niverenn bennak a c’hellfent kas anezhe ivez. Roger Laouenan en deus kaset diaj e levr da Secrétatiat de l’Association des Ecrivains paysans 13 rue de Plélo Paris 75015 Tél : 842.53.69\nUn nebeud skouerennoù oa bet gwerzhet er salon de l’Agriculture e deroù 75, diviet oant. Barrek vije bet da werzhañ 50 hervez.\nBez’ zo charre amañ gant ar journalisted ha zoken embannerien levrioù eus Pariz. Bremañ e welan sklaer e klask ar C’hallaoued rekuperiñ kement den gouest da duañ paper, betek an disterañ hini.\nAn aotrou Delarge J.P. eus Editions du Jour, a lavar din : ar galleg zo barnet d’ar marv. n’eus chañs ebet da chom bev, nemet e vefe en Afrika du ha c’hoazh emañ an arabeg hag ar saozneg oc’h aloubiñ ar vro eus an daou benn.\nMa, a lavare an aotrou Klerg din, ur chañs a zo e Breizh ivez evit ar galleg, kaer hon eus stourm ha difretañ, n’ouzomp ket kaer pe war dreñv pe war araok e ya ar brezhoneg ganimp.\nTremenet zo milieroù a dud e Traoñ an Dour e-pad ar bloaz ha feiz n’eo ket stank-stank ar vugale a gomz brezhoneg. met me asur deoc’h ar re zo gouest da gomz a vez lorc’hus. Kompren a reont o deus un dra bennak dreist ar re all. Ar c’hemplez zo o cheñch kamp.\nHanternoz zo sonet div wech. Poent eo pakañ ‘r stal. Kenavo.\nGwellañ gourc’hemennoù da oberour « Fri Korloko » profet din gant an aotrou Klerg. Fentus-tre eo ha vad a ra c’hoarzhin ur wech an amzer !\nA wir galon evit Breizh hag hor yezh,


Pajenn:Koñchennoù eus Bro ar Ster Aon.djvu/23 - Wikimammenn\nPajenn:Koñchennoù eus Bro ar Ster Aon.djvu/23\nMezvier e oa Job, met e galon ne oa ket beuzet enni ar c’hoant da ober vad. Toui a ra d’ar beleg distrei da respont e oferenn d’ezañ adarre. Stoui a ra da dapout e varetenn d’ar beleg. Poazet eo e vizied pa stok outi, e-giz m’en divije stoket ouz eur skod-tan, ha lezel a ra anezi da goueza war an douar.\n« Na douchit ket ouzin, » eme ar beleg, « nag ouz netra a gement a zo d’in. It da welc’hi ho torn gant dour eus ar vured, ha pare e viot. Hogen, dalc’hit soñj mat, ma ne rit ket ar pez hoc’h eus lavaret, e krogo ar boan ennoc’h adarre. »\nN’eo ket peurechu e gomzou gantañ ma faout an douar, hag ar beleg hag ar re-all a gouez er frailh. Job avat a red kuit, ha founnus. Hanter-varo eo.\nDaoust d’ezañ beza skuiz, ne gousk berad. Gwelout a ra dalc’hmat anaon ar chapel. C’houezi a ra yen, e zaoulagad a zo dispourbellet, e vleo a sav sounn war e benn…\nPa darz an deiz e toull e brenestr, e ya d’ar red da gas d’ar Werc’hez kanaouenn an Anjeluz, ha lavarout a ra e bater.\nA-benn eun hantereur goude, an aotrou person a zo er sakristiri, ha Job a zispleg e droiad d’ezañ.\nNe fell ket d’ar beleg e gredi.\n« Re, kalz re, kalz-kalz re ho poa lonket, Job ! Moged ar chopinadou en devoa loariet ho penn. Evit dour sklaer traken hirio, ha diwar an dour-se, it d’ar chapel fenoz. Warc’hoaz vintin e tigasot kelou d’in. »\nKredi e berson, Job ar c’houlenn ket gwell.\n« Ne din ket d’ar chapel, » emezañ… « na diwar zour na diwar netra. Mezo e oan ha, sur mat, netra n’em eus gwelet… Sot oun bet !… »\n…Diouz an abardaez, memes tra, ne oar ket petra a c’hoari gantañ. E-giz keuz en deus.\n« Roet em eus va ger, » emezañ. « Ha ma vefe gwir ivez ar pez a zo c’hoarvezet ganin ? Na me a vefe tapet ! Ha neuze, dreist-holl, ma vefen-me kaoz e chomfe eneou er purgator pell c’hoaz marteze ?… Bo ! Bo ! n’eus netra gwir ? Me a zo re sur ! Seurt ebet !… »\nHa Job da lonka banneou. Disoñjal ali mat an aotrou person en deus graet, siouaz ! Met, kaer en deus, ne c’hell ket mont badaouet zoken. E galon a sko eun dra bennak enni, ha yac’h e chom e benn.\nLazet eo ar goulou pell ’zo en ti. Unnek eur a son.\nAdtapet diwar « https://br.wikisource.org/w/index.php?title=Pajenn:Koñchennoù_eus_Bro_ar_Ster_Aon.djvu/23&oldid=146575 »\nKemmoù diwezhañ degaset d'ar bajenn-mañ d'an 21 Her 2018, da 16:01.


Manifestadegoù e Breizh a-enep d’un tenn-esae misiloù er vro Vigoudenn\nPublié le 10/06/2020 à 19h33 • Mis à jour le 12/06/2020 à 15h56\nUn nebeut manifesterien a oa deuet, d'ar Merc'her 10 a viz Even, betek Pennmarc'h, evit lavaret o enebiezh d'ar bombezennoù nukleel ha d'an armoù dre vras. • © Claire Louet - France Télévisions\nEmañ ar Morlu Gall o vont d'ober taolioù-esae evit lañsañ ar misil M51 diouzh ul lestr-spluj, er-maez eus aodoù beg Penmarc’h, e kreisteiz Penn-ar-Bed. Meur a vanifestadeg a zo bet aozet gant ar re a sav a-enep d’an armoù nukleel.\n"Priz ur misil M51 a c’hellfe paeañ gopr bloaziek 7500 klañvdiourez", a lavare panell ur manifester, da vare kreisteiz, kostez Penmarc’h er vro Vigoudenn. Unan eus arguzennoù an dud bodet d’ar Merc’her 10 a viz Even e-traoñ tour-tan Eckmühl eo koust an armoù nevez-se, pa ouezer e ra diouer an arc’hant e meur a servij publik, an ospitalioù da skouer.\nHervez unan eus ar vanifesterien, Youenn Jardin, e vo dispignet en holl "4,7 miliard a euroioù ar bloaz-mañ gant bro Frañs evit he armoù nukleel, 6 miliard ar bloaz a zeu. Ha gant an arc'hant-se e vefe moien da gaout 100.000 gwele evit prederiañ an dud klañv-tre, 10.000 benveg evit an dud o deus poan da analiñ, moaien 'vefe da c'hoprañ ivez 20.000 klañvdiour pe klañvdiourez, ha 10.000 medisin."\nA-bouez eo arguzenn an arc'hant dispignet evit ar vanifesterien, met hervezo e vez lakaet ar bed a-bezh en arvar abalamour d'an armoù nukleel ha poent e vefe d'ar broioù, evel bro Frañs, doujañ ouzh an emglevioù etrebroadel. Lidet e vez ar bloaz-mañ hanterkantvet deiz-ha-bloaz feur-emglev etrebroadel dispaotadur an armoù nukleel (Traité sur la non-prolifération des armes nucléaires, e galleg, pe TNP).\nYouenn Jardin, manifester e Penmarc'h. • ©France Télévisions\nEmbannet e oa bet d'ar 4 a viz Even gant Prefeti-mor an Atlantel e vefe kaset da benn gant Renerezh an armerezh (DGA) taolioù-esae evit tennañ misiloù etre an 8 a viz Even hag an 8 a viz Gouere, kostez beg Penmarc'h, e kreizteiz Penn-ar-Bed. Difennet eo merdeiñ ha pesketa war ul lodenn eus aodoù ar vro Vigoudenn.\nMeur a wech dija ez eus bet tennet seurt misiloù er vro-se, rak hir e vez ar prantad arnodiñ evit krouiñ ur misil evel an M51. E 2013 e oa bet unan eus an tennoù un taol kleze en dour :\nEchec d'un tir de missile : la Marine française accentue ses recherches\nUr misil bannouriezh mor-douar eo an M51, savet evit ar splujerezioù nukleel lañser ijinoù (SNLE e galleg). Pep arm a c'hell dougen betek 10 penn nukleel, bep a hent emren ganto, ha gouest eo da nijal ouzhpenn 6000 km. Evel-just, ne vez ket pennoù nukleel pa vez kaset an tennoù esae da benn.\nHervez an eneberien, pep misil a goustfe 120 milion a euroioù. Hervez Emsav ar Peoc'h (Mouvement de la paix), hag en doa lañset ar manifestadegoù hiziv e Penmarc'h, Lannuon, Roazhon pe c'hoazh Montroulez, Sant-Maloù ha Naoned, e vefe 76% eus ar C'hallaoued evit mont war-zu un dizarmadur nukleel, hervez ur sontadeg kaset da benn e 2018.\narmée société sécurité nucléaire environnement culture bretonne culture culture régionale\nTir de missile prévu dans le ciel finistérien : "un gaspillage" pour les associations\ncopier le lien https://france3-regions.francetvinfo.fr/bretagne/manifestadegou-e-breizh-enep-tenn-esae-misilou-er-vro-vigoudenn-1839758.html\nAccueil > Bretagne > Manifestadegoù e Breizh a-enep d’un tenn-esae misiloù er vro Vigoudenn


Ha doue eo Jezuz Krist\nHag istorel eo Jezuz ? Ha Doue eo Jezuz Krist ?\nPe ya pe nann e vije bet ar respont endeo, ar goulennoù-se ez eus anezho.\nHa pep den, en un doare bennak, a ra ar goulennoù-se en ur prantad bennak eus e vuhez.\nEl levrig-mañ e kinnigomp un tostaat kentañ, gant ar gwellañ fedoù a-vremañ, ar re a c'heller degemer da ziogelañ. Da bep unan, adalek neuze, gwelout penaos e c'hall kas war-raok e imbourc'h, e brederiadenn pe e zisentez. Darn a vo plijet o vont pelloc'h gant o zrevell ; evidomp-ni, laouen e vezimp mar gallomp o skoazellañ da vont tre gant an hent.\nDaou c'houlenn evit degas ar gudenn :\n1. Petra a venner lavarout dre ar ger " istorel " ?\nEr ster eeunañ, lavarout eus unan bennak ez eo istorel evit gwir, a dalvez da lavarout :\nen deus bevet e gwirionez an den-se ;\ne ouzer diwar e benn un nebeud traoù diarvar ;\ne c'heller, diouzh a c'hoarvez, lakaat skridoù pe gomzoù war e gont. Al lavarennoù pe zezrevelloù distaget a c'hall bezañ istorel ha gwiriek, ger evit ger pe dre ster al lavarennoù\nDav eo diverzhout ar wirionez istorel diouzh ar c'helaouerezh. Da skouer, evit drouziwezh Attila, e 451, er Maezioù Katalonek, e c'houzomp an darvoud, an deiziad, anv ar penngadour trec'hour, Aetius, e genemsavidi enep Attila. Met, evit an nemorant eus an degouezh, n'hon eus nemet ar pezh en deus danevellet diouzh e c'hiz, ha neket diouzh hon hini, unan pe un all eus aozerion gall-ha-roman ar pempet kantved. Ha neoazh e vo lavaret gant gwir abeg ez eus tud ha fedoù istorel eus Attila, Aetius, emgann ar Maezioù Katalonek hag e zilerc'hioù : n'heller ket bezañ en arvar a-fet o gwirionded.\nPadal, ez eus kalz a dud hiziv na ouzont ket ez eo Jezuz un den istorel gwirion hag e c'hall e gomzoù bezañ anavezet en o gwirionez rik. Kinnig a reomp eta d'an holl re o deus c'hoant bezañ titouret reizh war ar gudenn ober o imbourc'h ganimp. Evit se e tegasimp ar pep pennañ eus an deskamant war an hendraouriezh, an douaroniezh istorel, war istor an ensavadurioù, war studi an dornskridoù hag ar yezh, koinê an amzer-hont, da lavarout eo ar gresianeg eeun a oa yezh voutin ar rannvroioù kreizdouarat da vare Jezuz hag, evit komz resisoc'h, adalek damdost ar bloaz 6 kHS betek ar bloaz 35 evit buhez Jezuz, ha sur a-walc'h betek diwezh ar c'hantved kentañ, d'ar pellañ (bloaz 100), evit skridaozañ an Avieloù ha levrioù an Testamant Nevez.\nAn hentenn a ray dimp a-hend-all imbourc'hiñ ha breutaat an arbennadennoù pennañ pe an dezvarnadennoù anavezet. Ar re-mañ a glask evit gwir, neket nac'h en deus bevet Jezuz tra dic'hallus hogen esae nagenniñ un tamm bennak gwirionded e zremm hag e giminiadezh.\nAr burutelladennoù zo tu d'o imbourc'hiñ spis, pa glotont alies ouzh goulennoù damsklaer, mui pe vui, a c'hallomp ober.\nRak ar feizidi a ra ar goulennoù-se. N'eo ket dre m'en deus fiziañs en den hag en e gannadiezh, e vefe ar feizad hep ober goulennoù war istoregezh Jezuz. Er c'hontrol, ober a ra goulennoù pep den, ha marteze gant muioc'h a lemmded rak, seul vui m'en deus karantez evitañ, seul vui e klask anavezout e zremm wirion.\n2. Piv a glask gouzout hag istorel eo Jezuz ?\nEvel m'emaomp o paouez lavarout, e kar ar feizidi, na petra, gouzout muioc'h a-fet Jezuz. An dud difeiz ivez. E levraouegoù bras Europa, an danvez a ra an niverusañ titloù a levrioù eo Doue. An eil eo Jezuz. Ha kement-mañ zo gwir moarvat en nemorant eus ar bed.\nPenaos henn diskleriañ ? War-dro ur miliard ha daou c'hant milion a gristenion zo e-tailh da gemer intrudu gant ar goulenn. E-touez ar pevar miliard a dud digristen, ez eus ivez un niver bennak a blijfe dezho gouzout...\nAr souezhusañ marteze eo niver an dud andoue o klask hag o skrivañ war an divoud. Darn zoken o tiskouez un nerzh estlammus da vurutellañ ha da rendaelañ. Ur merk a ziouer a beoc'h diabarzh marteze e ti unan pe un all en o zouez. Daoust ha ne zeufe ket o enebiezh dre m'o defe ur skeudenn fall eus Jezuz ? Rak pep den, e rin e galon, ne c'hall degemer na c'hoantaat nemet un Doue mat. Ha tra n'en deus ket e gavet, an Doue-mat-hont, e vez marteze ul lodenn bennak ennañ n'he deus ket kavet he levenez.\nSetu perak, el levrig-mañ, n'eus ken da bal ganimp nemet reiñ elfennoù o respont war Jezuz istorel d'ar feizidi, met ivez, ha dreist-holl, kinnig an elfennoù-se evel danvez prederiañ da gement den o klask gouzout ha lavarout e soñj en un doare reizh,\nDiwar-benn gwirionez istorel Jezuz ;\nDiwar-benn pezh a ro da soñjal e c'hall Jezuz bezañ Doue, ha peseurt Doue.\nLODENN GENTAÑ : HAG ISTOREL EO JEZUZ ?\n1. Petra eo an Avieloù ?\n2. Hag istorel eo Jezuz ? Piv zo gouest da respont d'ar goulenn ?\n3. Hag-en c'heller lakaat kontrol Jezuz an Aviel ha Jezuz an Iliz ?\nIII - TREUZKASADUR AN AVIELOU\nEIL LODENN : HA DOUE EO JEZUZ KRIST ?\nI - DAOUST HA GRAET EN DEUS DOUE ANEZHAÑ ?\nII - HA DOUE AR FILOZOFED EO DOUE JEZUZ KRIST ?\nIII - PENAOS EZ ENSAMM JEZUZ KRIST AN DIAC'HINAD : DOUE HA DEN ?\nIV - PERAK DOUE JEZUZ KRIST HA NEKET UN ALL ?\nV - PESEURT SKEUDENN A RO JEZUZ KRIST EUS DOUE ?


An degemer hag an treuzdougen meret gant ar Rannvro · Région Bretagne\nDegemer > Hon obererezhioù > Hor raktresoù meur > Al lise publik Simone Veil e Liverieg > An degemer hag an treuzdougen meret gant ar Rannvro\nAn degemer hag an treuzdougen meret gant ar Rannvro\nCrédit photo : Lycée Simone Veil – Région Bretagne – Sembreizh – Architecte mandataire : Chomette-Lupi et Associés-Architectes – Architecte associé : Atelier Loyer\nUn oberenn savouriezh c’houzañvat ar muiañ ma c’haller\nChoazet eo bet ar raktres kinniget gant ar c’habined Chomette-Lupi, kevelet gant Atelier Loyer. Gant mestr dileuriet an oberiadur, SemBreizh, eo bet kenurzhiet ha renet al labourioù gant sikour ar Rannvro.\nSavet eo al lise nevez diouzh spered an diorren padus da vat. Rankout a reer doujañ da redioù strizh lakaet gant ar Rannvro e-keñver yec’hed an implijerien (kalite an aer, an dour, an danvezioù implijet…), an energiezh bevezet ha produet, merañ al lastez…\nRaktres arkitektouriezh lise Liverieg – ur weladenn niverel\nVisite virtuelle du lycée de Liffré (version courte)\nDiazezet e vo an endro gwellañ d’al liseidi, evit a sell ouzh bevañ ha deskiñ, gant skipailhoù al lise Simone Veil. En o mesk e vo karget 32 a wazour·ien·ezed rannvroel da lakaat al lise hag an ostilhoù a zo ennañ da vont en-dro evel zo dleet. E-giz-se e vo kont evit ar servij pretierezh, ma vez ar Rannvro war evezh abalamour da servijout predoù a galite bemdez : kenlabourat a ra a-dost gant ar bourchaserien eus Breizh evit reiñ lañs da rouedadoù nes. Gant ar « Garta kalite a-fet pretierezh » e ra ivez evit deskiñ an doareoù mat da zebriñ ha stourm enep an dismantr boued.\nEr c’hantin emservij e vo tost da 700 plas. Servijet e vo predoù eno hep ehan d’al Lun, d’ar Meurzh, d’ar Yaou ha d’ar Gwener da boent kreisteiz. Priz ar predoù a vo treziadoù pevar devezh.\nEvel ma kustum ober ar Rannvro pa vez digoret ul lise nevez, emañ er mareoù-mañ o sevel raktres an hentadoù treuzdougen war-zu al lise Simone Veil. Adalek miz Mae 2020 e c’hallo ar familhoù en em enskrivañ dre al lec’hienn www.breizhgo.bzh. An eurioù hag al lec’hioù arsav a c’hallo cheñch e-kerzh an hañv, diouzh an enskrivadurioù ha goulennoù ar familhoù. E fin miz Eost e vint embannet ent ofisiel.\nEvit gouzout hiroc’h war an treuzdougen d’ar skolioù e Breizh www.breizhgo.bzh


Naved an Drugarez – Lann-Anna\nHome Kantikoù & pedennoù Naved an Drugarez\nNaved an Drugarez\nAn naved-mañ a voe goulennet gant an Aotroù Jezuz, dre hantouriezh c’hoar Faostina Kowalska, evit en em brientiñ da Sul an Drugarez (a glot gant eil Sul Fask). (evit gouzout pelloc’h, klikit amañ: ***)\nE-pad naou devez neuze, adalek ar Gwener Santel (pe diwezhatoc’h zoken, ma’z eus dale ganeoch!), e c’hell bezañ pleustret en doare da heul, gant ur chapeled boutin hag o kregiñ gant ur mennad arbennik ha disheñvel bemdez diouzh lavaroù HS Jezuz da c’hoar Faostina.\nKrogomp neuze gant pedenn deiz kentañ an naved.\nEn Anv an Tad\nhag ar Mab\nhag ar Spered Santel\n« Hiziv, degas din an denelezh en he fezh, ha pergen ar bec’herion. Soub-i e meurvor va zrugarez; va frealziñ a ri evel-henn eus ar glac’har c’hwerv ma’z on diskennet ennañ gant emgoll an eneoù”\nJezuz trugarezus meurbet, C’hwi hag a zo ho tra kendrueziñ ha pardoniñ, na sellit ket ouzh hor pec’hedoù met ouzh ar fiziañs a lakaomp en ho madelezh diharz. Hon degemerit e ti-annez ho Kalon gendruezus meurbet ha n’hol lezit biken da vont er-maez anezhi. Hoc’h aspediñ a reomp dre ar garantez a ya d’hoc’h unaniñ gant an Tad hag ar Spered Glan.\nChapeled (o talvezout evit an deizioù all):\n1 Pater + 1 Ave + Credo\ngoude-se, war ar greunenn vras:\nTad peurbadel, kinnig a ran deoc’h Korf, ha Gwad, Ene ha doueelezh Ho Mab muiañ karet, hor Salver Jezuz-Krist\nR/ Evit dic’haouiñ hor pec’hedoù ha re ar bed a-bezh\nWar ar rummad dek greunenn vihan:\nDre e basion boanius R / Bezit trugarezus ouzhimp hag ouzh ar bed a-bezh\nEn dibenn, 3 gwech:\nDoue Santel Santel Nerzhus, Santel Divarvel, Ho pet truez ouzhimp hag ouzh ar bed a-bezh\nTad Peurbadel, taolit ur sell a drugarez war an denelezh en he fezh, ha pergen war ar bec’herion geizh, dalc’het e kloz kalon gendruezus meurbet Jezuz. Dre e Basion boanius, diskouezit dimp ho trugarez evit ma tougimp klod da hollc’halloudegezh ho trugarez evit ar c’hanvedoù didermen. Amen\nhag en dibenn ar chapeled : Jezuz, fiziañs am eus Ennoc’h ! (teir gwech)\n“ Hiziv, degas din eneoù ar veleion hag al leaned ha soub-i em zrugarez distrad. Int eo o deus roet din an nerzh da c’houzañv va Fasion c’hwerv. Drezo, evel dre ganolioù, e skuilh va zrugarez war an denelezh”\nJezuz Trugarezus Meurbet, ma teu pep mad ac’hanoc’h, grit d’ho kras fonnañ ennomp evit ma sevenimp oberoù gwirion a drugarez ha ma tougo ar re hor gwel klod d’an tad a drugarez a zo en Neñv.\nevel evit an deiz kentañ (hag o talvezout evit an deizioù all eus an naved):\nTad peurbadel, kinnig a ran deoc’h Korf, ha Gwad, Ene ha doueelezh Ho Mab muiañ karet, hor Salver Jezuz-Krist R/ Evit dic’haouiñ hor pec’hedoù ha re ar bed a-bezh\nDre e basion boanius R / Bezit trugarezus ouzhimp hag ouzh ar bed a-bezh.\nen dibenn: Doue Santel Santel Nerzhus, Santel Divarvel\nR/ Ho pet truez ouzhimp hag ouzh ar bed a-bezh\nTad Peurbadel, taolit ho sell a drugarez war ar strolllad-mañ a zibabidi, eneoù ar veleion hag al leaned. O leugnit gant galloud ho pennozh. Dre garantez Kalon ho Mab ma’z int serret enni, gratait dezho ho nerzh hag ho sklêrijenn evit ma c’hellint henchañ ar re all war hent ar silvidigezh ha kanañ a-unvouezh klod ho trugarez distrad, evit ar c’hantvedoù didermen. Amen.\n“Hiziv, degas din an holl eneoù deol ha feal ha soub-i e meurvor va zrugarez. Frealzet on bet gant an eneoù-mañ war hent ar groaz, an dakenn frealz e voent e-kreiz ur meurvor a c’’hwervoni”\nJezuz Trugarezus Meurbet, c’hwi hag a c’hrata d’an holl teñzorioù dreistfonnus ho trugarez, hon degemerit en annez ho Kalon gendruezus meurbet ha n’hol lezit biken da vont er-maez anezhi. Ni hoc’h asped dre ar garantez sebezus a vez losket ken gwrezus ho Kalon ganti evit an Tad eus an Neñv.\nChapeled (Evel a-us)\nTad Peurbadel, taolit ho sell a drugarez war an eneoù feal, anezho hêrezh ho Mab. Dre e Basion boanius, gratait dezho ho pennozh ha bezit war o zro war-bouez ho kwarez diastal evit nad aint biken enep ar garantez ha na gollint ket teñzor ar feiz santel; met, gant mouezhioù an aelez hag ar sent, ra zougint klod d’ho trugarez diharz evit ar c’hantvedoù didermen. Amen.\n“Hiziv, degas din an holl baganed hag ar re n’am anavezont ket c’hoazh. Enno e soñjen ivez e-doug va Fasion c’hwerv, hag o gred da zont a frealze va c’halon. Soub-i e meurvor va zrugarez »\nJezuz kendruezus Meurbet, C’hwi eo sklêrijenn ar bed-holl. Degemerit en annez ho Kalon gendruezus meurbet eneoù ar baganed n’hoc’h anavezont ket c’hoazh. Ra vezint sklêrijennet gant skinoù ho kras, evit ma tougint klod int ivez ganimp da vurzhudoù ho trugarez, ha n’o lezit ket da vont er-maez eus annez kendruezus meurbet ho Kalon.\nTad Peurbadel, taolit ho sell a drugarez war eneoù ar baganed hag ar re n’hoc’h anavezont ket c’hoazh, hag a zo koulskoude serret e Kalon gendruezus meurbet Jezuz. O sachit davet sklêrijenn an Aviel. N’anavez ket an eneoù-mañ an eurvad d’ho karout. Grit dezho ivez dougen klod da largentezioù ho trugarez er c’hantvedoù didermen. Amen.\n“Hiziv, degas din eneoù an disivouderion hag ar renavied ha soub-i e meurvor va zrugarez. Em Fasion c’hwerv e fregent va C’horf ha va C’halon, eleze va Iliz. Pa zistroont da unaniezh an Iliz e vez yac’haet va goulioù hag evel-henn e vezan dizoaniet en Fasion »\nJezus kendruezus Meurbet, a zo ac’hanoc’h ar vadelezh end-eunn, ne nac’hit ket ar sklêrijenn d’ar re he goulenn diganeoc’h. degemerit en annez ho Kalon gendruezus meurbet eneoù an disivouderion hag ar renavied. Dre ho sklêrijenn, o dedennit da unaniezh an iliz. N’o lezit ket da vont er-maez eus annez ho Kalon gendruezus meurbet, met grit ma tougint klod int ivez da largentezioù ho trugarez.\nTad peurbadel, taolit ho sell a drugarez war eneoù an disivouderion hag ar renavied o deus foranet ho pennozhioù ha drougimplijet ho krasoù o terc’hel pennek en o fazioù. Na sellit ket ouzh o fazioù, met ouzh karantez ho Mab hag e Basion c’hwerv a c’houzañvas evito ivez, pa’z int serret, int ivez, e Kalon gendruezus meurbet Jezus. Grit ma tougint klod int ivez d’ho trugarez divent er c’hantvedoù didermen. Amen.\n“Hiziv, degas din an eneoù kuñv hag uvel, koulz ha re ar vugaligoù, ha soub-i em zrugarez. Int eo ar re heñvelañ ouzh va C’halon. Kennerzhet on bet ganto em gwallanken c’hwerv. O gwelout a raen evel aelez eus an douar oc’h eveshaat ouzh va aoterioù. Warno e skuilhan froudadoù a c’hrasoù; Un ene a c’hell degemer va gras ha pa ve uvel hepken. En eneoù-se e lakaan va fiziañs »\nJezuz trugarezus meurbet, C’hwi hoc’h-unan hoc’h eus lavaret : « Deskit diganin ez on kuñv hag uvel a galon », degemerit en annez ho Kalon gendruezus meurbet an holl eneoù kuñv hag uvel, koulz ha re ar vugaligoù. Boemet holl eo an neñv a-bezh gant an eneoù-mañ a zo karidi dreist an Tad eus an Neñv. Ur boked bleunioù frondus ez int dirak tron Doue, ha kavout a ra Doue e-unan dudius o c’hwezh-vat. Emañ an eneoù-mañ o chom da viken en ho Kalon gendruezus meurbet, o Jezuz, hag e kanont dibaouez meulgan ar garantez hag an drugarez.\nTad peurbadel, taolit ho sell a drugarez war an eneoù kuñv hag uvel koulz ha war re ar vugaligoù, serret en annez Kalon gendrugezus meurbet Jezuz. An eneoù-mañ eo a zo ar re heñvelañ ouzh ho Mab; Sevel a ra o frond a-ziwar an douar ha pignat a ra betek ho tron. Tad a drugarez hag a bep madelezh, hoc’h aspediñ a ran, dre ar garantez hag an dudi dreistpar a vagit evit an eneoù-man, da vennigañ ar bed a-bezh evit ma c’hello an holl eneoù kanañ a gevret klod ho trugarez er beurbadelezh. Amen.\n“ Hiziv, degas din an eneoù a zoug enor ha klod d’am zrugarez en un doare dibar ha soub-i em zrugarez. An eneoù-mañ eo o deus kendruezet ar pep kreñvañ ouzh poanioù va Fasion hag a zo aet ar pep donañ e-barzh va ene. An eneoù-mañ a lugerno gant ar sked dibar er vuhez all ; ned ay hini ebet anezho e tan an ifern. Difenn a rin pep hini anezho war o zremenvan”\nJezuz trugarezus meurbet, a zo ho Kalon ar garantez end-eeun, digemerit en annez ho Kalon gendruezus meurbet an eneoù a zoug enor ha klod da veurdez ho trugarez peurgetket. Galloudus eo an eneoù-mañ diouzh nerzh Doue end-eeun. E-kreiz an holl drubuihoù ha reuzioù ez eont war-raok, fizius en ho trugarez. Unanet eo an eneoù ouzh Jezuz ha dougen a reont an denelezh a-bezh war o divskoaz. An eneoù-mañ ne vezint ket barnet garv, met goloet e vezint gant ho trugarez da goulz o zremenvan.\nTad Peurbadel, taolit ho sell a drugarez war an eneoù a zoug enor ha klod d’ho toareenn vrasañ : ho trugarez diharz. Hag int serret e Kalon Jezuz ez eo an eneoù-mañ un Aviel bev. Leun eo o daouarn a oberoù a drugarez hag o ene, leun-fonn a levenez, a vez o kanañ evidoc’h meulgan an drugarez, o Uhel-Meurbet ! Me hoc’h asped, va Doue, diskouezit dezho ho trugarez diouzh ar goubeizh hag ar fiziañs o deus lakaet ennoc’h. Ra vo sevenet enno ar c’hrataenn bet graet dezho gant Jezuz : « An eneoù a gehelo va zrugarez, o difenn a rin me va-unan a-hed o buhez ha war o zremenvan dreist-holl, evel va c’hlod din-me. » Amen\n“Hiviz, degas din an eneoù a zo e toull-bac’h ar Purgator ha soub-i en islonk va zrugarez. Ra vo distanet o loskadurioù gant koummadoù va gwad ! Tost tre d’am C’halon eo an eneoù-mañ. Emaint oc’h en em zizleañ e-keñver va reizhded. Gallout a rez degas dezho un tamm diboan. Puñs e teñzor va Iliz an holl hedrugarderioù ha kinnig-i en o anv… Oh! na pa anavezfez o gwaskoù e kinnigfez dibaouez evito aluzon da bedennoù hag e talfez o dleoù d’am reizhded.”\nJezuz Trugarezus Meurbet, lavaret hoc’h eus C’hwi hoc’h-unan mennout an drugarez. Degas a ran eta da annez ho Kalon genduezus meurbet eneoù ar Purgator a garit kement met a rank koulskoude en em zizleañ e-keñver ho reizhded. Ra vo lazhet flammoù ar Purgator gant ar c’hoummadoù gwad ha dour strinket eus ho Kalon, evit ma vo douget klod aze ivez da c’halloudegezh ho trugarez.\nTad Peurbadel, taolit ho sell a drugarez war an eneoù a c’houzañv er Purgator hag a zo serret e Kalon gendruezus meurbet Jezuz. Hoc’h aspediñ a ran, dre Basion boanius ho Mab Jezuz ha dre an holl c’hwervoni a veuzas e ene ken sakr, diskouezit ho trugarez d’an eneoù a zo sujet da sell ho reizhded. Na sellit ket outo panevet dre goulioù Jezuz, ho Mab muiañ karet, rak krediñ a reomp start ez eo divuzul ho madelezh hag ho trugarez. Amen.\n“Hiziv, degas din an eneoù yen ha soub-i en islonk va zrugarez. An eneoù-mañ eo a c’hloaz en doare poaniusañ va c’halon. A eneoù-mañ eo a enaouas ennon, e liorzh an olived, an heug brasañ. En abeg dezho eo m’eus youc’het: “Tad, kas ar c’haliriad-mañ diouzhin, mar fell dit.” Evito, ar goanag diwezhañ-holl a silvidigezh zo en em erbediñ ouzh va zrugarez”\nJezuz kendruezus meurbet, a zo ar vadelezh end-eeun, degemerit en annez ho Kalon gendruezus meurbet an eneoù yen. E tan ho karantez c’hlan, ra c’hello an eneoù-mañ skornet evel kelanoù ouzh ho heugiñ ken start, bezañ entanet a-nevez. O Jezuz kendruezus meurbet, tennit arver eus hollc’halloudegezh ho trugarez hag o dedennit e-kreiz tan-flamm ho karantez. Gratait dezho donezon a garantez santel rak n’eus netra dreist d’ho kalloud.\nTad Peurbadel, taolit ho sell a drugarez war an eneoù yen a zo serret koulskoude e Kalon gendruezus meurbet Jezuz. Tad a drugarez, hoc’h aspediñ a ran : dre Basion c’hwerv ho Mab ha dre e dremenvan a badas teir eurvezh ouzh ar groaz, grit ma lidint int ivez islonk ho trugarez. Amen\nSul 10 a viz Ebrel 2022


Kaozeal:Tepot Gwilhmod - Wikipedia\nWikipedia n'eo ket ur blog personel. Chomit gant reolennoù al lec'hienn, mar plij. Da skouer, en ur lakaat an anv da gentañ e pep pennad hag en ur skrivañ traoù hag a c'hell bezañ gwiriekaet gant daveennoù.\nN'on ket evit ma vefe skrivet diwar va fenn evel-se... Maz it ganti e c'hellit fichennañ miliadoù a dud evit aesaat labour hon enebourien d'hon divrudañ... Ouzhpenn-se, leun a draoù faos a oa : divizet em eus tennañ pep tra. T. Gwilhmod\nHoc'h enebourien n'o deus ket ezhomm eus se evit gouzout petra hoc'h eus graet.--92.139.134.72 12 Mae 2015 da 15:07 (UTC)\nAr pennad o tigoeñviñAozañ\nA-benn nebeut ne dalvo ket ar boan kaout ur pennad-skrid diwar-benn Tepot Gwilhmod amañ 'vat !--Prieladkozh (kaozeal) 12 Mae 2015 da 12:24 (UTC)\nKavout a ra dezhañ eo enepkatolik wikipedia, dre-se eo arabat ober anv anezhañ. N'eo ket ret bezañ a-du gantañ. Bianchi-Bihan (kaozeal) 12 Mae 2015 da 13:08 (UTC)\nLaouen pe get, Tepod Gwilhmod en deus skrivet pennadoù hag ul levr, kemeret perzh e meur a gevredigezh ez-ofisiel (referensoù a zo) hag e penn un ti-embann emañ. Un den publik eo neuze ha dellezek eo eus ur pennad war Wikipedia.--92.139.134.72 12 Mae 2015 da 15:06 (UTC)\nAdtapet diwar « https://br.wikipedia.org/w/index.php?title=Kaozeal:Tepot_Gwilhmod&oldid=1740435 »\nDistreiñ d'ar bajenn "Tepot Gwilhmod".\nKemm diwezhañ d'an 22 C'hwe 2017 da 22:14\nKemmoù diwezhañ degaset d'ar bajenn-mañ d'an 22 C'hwe 2017, da 22:14.


Republik Sokialour Labourerion Finland - Wikipedia\nRepublik Sokialour Labourerion Finland\nUr Stad Komunour berrbad e oa Republik Sokialour Labourerion Finland bet krouet da heul un dispac'h sokialour d'ar 18 a viz Genver 1918 e Finland goude an Dispac'h bolchevik e Rusia. Kaset e oa bet da benn an dispac'h gant tuad stourm Strollad Sokialour Demokratel Finland dreist-holl gant Otto Ville Kuusinen en e benn. Savet e oa bet ur gouarnamant, anvet Kuzul Kannaded ar Bobl, hag a grogas da vreutaat diwar-benn ur feur-emglev mignoniezh gant Rusia Soviedel, bet sinet e Petrograd d'ar 1añ a viz Meurzh. En em staliañ a reas Republik Sokialour Labourerion Finland e su ar vro nemetken ha mont a reas da get e miz Ebrel 1918 pa oa bet trec'h ouzh ar Warded Ruz ar Warded Wenn, gant skoazell Impaelouriezh Alamagn da geñver Brezel Diabarzh Finland.\nTachenn dalc'het gant Republik Sokialour Labourerion Finland en deroù an brezel diabarzh\nLevezonet-don e oa bet ar Vonreizh raktreset evit ar Republik Sokialour gant ar sokialdemokratelezh, diazezoù frankizour Disklêriadur Dishualded ar Stadoù-Unanet gant sistem ar c'hantonoù lakaet e pleustr e Suis. Pal pennañ ar republik e oa adwelet doare mont en-dro ar gevredigezh dre lakaat da dalvezout un demokratelezh parlamantel diazezet war an emrenerezh broadel ha divizoù ar bobl. Daoust ha ma vezent brudet a-walc'h d'ar mare-se ne oa ket komz eus diktatourelezh ar proletariad nag eus lakaat ar servijoù foran hag an armerzh da zont da vezañ dindan beli ar galloudoù foran ar gouarnamant.\nDisheñvel a-walc'h e oa an emsavadeg bet kaset da-benn e Finland diouzh Dispac'h Miz Here pe c'hoazh diouzh meur a emsavadeg all a zegouezhas dre Europa a-bezh, evel da skouer Republik Soviedel Hungaria pe Republik Soviedel Munich.\nE dalc'h Rusia Soviedel e oa ar Republik yaouank ha sur-mat, ma vije bet tu dezhi da vont pelloc'h, e vije aet war un hent mui-ouzh-mui levezonet gant ar volchevegezh.\nMont a reas da get ar Republik e-kreiz ar Brezel Diabarzh ha lazhet e voe meur a ezel eus ar Strollad Sokial Demokratel hag en em disrannañ a reas ar strollad, bet savet Strollad Komunour Finland diwar unan eus an tuadoù gant Kuusinen ouzh e benn e repu e Moskov.\nRepublik Demokratel Finland\n(en) Testenn-skrid ar Feuremglev Mignoniezh etre Republik Sokialour Labouerion Finland ha Rusia Soviedel Text of the Russian-Finnish treaty.\n(en) Skridoù bet savet gant Lenin diwar-benn Republik Sokialour Labouerion Finland\nAdtapet diwar « https://br.wikipedia.org/w/index.php?title=Republik_Sokialour_Labourerion_Finland&oldid=1983512 »\nKemm diwezhañ d'an 31 Meu 2022 da 15:09


Brian Cowen (pe Brian Ó Comhain en iwerzhoneg) zo ur politikour eus Iwerzhon zo bet ganet d'an 10 a viz Genver 1960. Deuet e oa da vezañ Taoiseach (kentañ ministr) Iwerzhon d'ar 7 a viz Mae 2008.\nGanet eo bet e Tulach Mhór e kontelezh Uíbh Fhailí. E dad, a oa o terc'hel un davarn e Clóirtheach, e kontelezh Uíbh Fhailí, a oa politikour ivez. War e lerc'h e voe dilennet Brian Cowen, da guzul ar gontelezh ha d'an Dáil (parlamant Iwerzhon), pa ne oa nemet 24 bloaz.\nE 1992 e teuas da vezañ ministr al Labour e gouarnamant Albert Reynolds ; ha meur a wech da c'houde e voe ministr adarre. Tánaiste (da lavaret eo "bes-kentañ ministr") e oa deuet da vezañ e miz Mezheven 2007.\nE 2008, pa oa bet roet e zilez gant an Taoiseach Bertie Ahern, e voe dilennet Brian Cowen da gemer e lerc'h.\nBertie Ahern Taoiseach (Kentañ ministr) Iwerzhon\nMae 2008 – Meurzh 2011 War e lerc'h:\nAdtapet diwar « https://br.wikipedia.org/w/index.php?title=Brian_Cowen&oldid=1482939 »


KDSK, Centre de Ressources Culturelles CeltiquesTezorus : Tribunell\nGer benveg > Tribunell\n[Foto] Emvod "Stourm ar brezhoneg". / AN DUIGOU Klaod (Luc'hskeudennet gant). - - KDSK_SAE_Lodad01B0278_P.jpg\n[Foto] Emvod "Stourm Ar Brezhoneg". / AN DUIGOU Klaod (Luc'hskeudennet gant). - - KDSK_SAE_Lodad01B0277_P.jpg\n[Foto] Emvod "Stourm Ar Brezhoneg". Fichenn hollek. / AN DUIGOU Klaod (Luc'hskeudennet gant). - - Fichenn hollek [= Fiche générale]\n[Foto] Emvod izili Unvaniezh ar Gelennerien Brezhoneg. / [Disanv] (Luc'hskeudennet gant). - - KDSK_SAE_Lodad01A1506_P.jpg\n[Foto] Emvod izili Unvaniezh ar Gelennerien Brezhoneg. / [Disanv] (Luc'hskeudennet gant). - - KDSK_SAE_Lodad01A1507_P.jpg\n[Foto] Emvod izili Unvaniezh ar Gelennerien Brezhoneg. / [Disanv] (Luc'hskeudennet gant). - - KDSK_SAE_Lodad01A1509_P.jpg\n[Foto] Emvod izili Unvaniezh ar Gelennerien Brezhoneg. / [Disanv] (Luc'hskeudennet gant). - - KDSK_SAE_Lodad01A1510_P.jpg\n[Foto] Tribunell gant Erik Marchand, Patrig Malrieu ha ? / [Disanv] (Luc'hskeudennet gant). - - KDSK_SAE_Lodad01B0280_P.jpg\n[Foto] Tribunell gant Erik Marchand, Patrig Malrieu ha ? / [Disanv] (Luc'hskeudennet gant). - - KDSK_SAE_Lodad01B0279_P.jpg\n[Foto] Tribunell gant Patrig Malrieu ha ? / [Disanv] (Luc'hskeudennet gant). - - KDSK_SAE_Lodad01B0281_P.jpg


Peadar O'Donnell, pe Peadar Ó Domhnaill en iwerzhoneg, a oa ur skrivagner hag ur stourmer politikel eus Iwerzhon.\nGanet e voe en un tiegezh iwerzhonegerien eus An Clochán Liath e kontelezh Dún na nGall d'an 22 a viz C'hwevrer 1893 ha mervel a reas d'an 13 a viz Mae 1986.\nOber a reas studioù e Dulenn ha mont da gelenner goude. Labourat a reas en enez Árainn Mhór ha neuze e tommas ouzh ar mennozhioù sokialour, dre ar sindikad Irish Transport and General Workers' Union (ITGWU, Ceardchumann Iompair agus Ilsaothair na hÉireann). Dont a reas da vezañ unan eus pennoù ar sindikad ha goude klask sevel un unvez eus an Irish Citizen Army ez eas e-barzh an Irish Republican Army (IRA). Kemer a reas perzh e Brezel dizalc'hted Iwerzhon (1919-1921).\nGoude feur-emglev Kerzu 1921 e savas a-du gant kostezenn ar re a oa enebet ouzh savidigezh ar Stad dieub ha da-heul e tremenas ul lodenn eus mare ar Brezel diabarzh en toull-bac’h. Harz-debriñ a reas neuze gant prizonidi all e-pad 41 deiz. Ur wech dieubet e voe oberiant er gostezenn Sinn Féin ha klask a rae heñchañ an emsav republikan war-zu ar sokialouriezh. Pennskrivagner ar gazetenn republican An Phoblacht e voe.\nE 1923, pa oa c’hoazh er vac’h, e voe dilennet da gannad en anv Sinn Féin e Dún na nGall. Met ne sichas ket er parlamant. Asambles gant un nebeud tud all e klaskas sevel strolladoù republikan, Saor Éire e 1931 hag An Chomhdháil Phoblachtach (Republican Congress) e 1934, met ne rejont ket kalz a verzh. E 1936 e kemeras perzh e Brezel diabarzh Spagn, a-du gant republikaned Talbenn ar Bobl, ha broudañ a reas Iwerzhoniz all da gemer perzh er stourm-se.\nGoude ar bloavezhioù 1940 e pellaas diouzh ar politikerezh hag en em lakaat da skrivañ. Pennskrivagner ar gelaouenn lennegel The Bell e voe eus 1946 da 1954.\nNe skrivas nemet e saozneg, daoust ma oa an iwerzhoneg e yezh kentañ. Lod eus e skridoù a voe lakaet en iwerzhoneg gant Seosamh Mac Grianna, ur skrivagner anavezet mat gantañ.\nStorm, romant, 1925\nIslanders, romant, 1928 (troet en iwerzhoneg gant Seosamh Mac Grianna : Muintir an Oileáin)\nAdrigoole, romant, 1929 (troet en iwerzhoneg gant Seosamh Mac Grianna : Eadarbhaile)\nThe Knife, romant, 1930\nThe Gates Flew Open, deizlevr, 1932\nWrack, pezh-c’hoari, 1932-1933\nOn the Edge of a Stream, romant , 1934\nSalud! An Irishman in Spain, levr eñvorennoù, 1937\nThere Will Be Another Day, 1963\nPeadar O'Donnell and the Spanish Revolution (en)\n1983 RTÉ Radio interview Peadar O'Donnell at 90 (en)\n↑ Daoust ma oa iwerzhoneger e rae-eñ gant ar stumm hanter-iwerzhonek ’’Peadar O'Donnell'’\nAdtapet diwar « https://br.wikipedia.org/w/index.php?title=Peadar_O%27Donnell&oldid=1806388 »\nTud eus Dún na nGall\nKemmoù diwezhañ degaset d'ar bajenn-mañ d'an 20 Gwe 2018, da 18:18.


Logo kozh Diwan\nAl logo nevez\nKevredigezhel hervez lezenn c'hall ar 1añ a viz Gouere 1901, lik, digoust ha digor d'an holl ez eo ar skolioù Diwan. Krouet e voe ar c'hevarzhe hag, diouzhtu goude, ar skol gentañ e 1977. Ur c'hevredad kevredigezhioù eo pa vez meret pep skol, skolaj ha lise gant kevredigezhioùoù lec'hel. E Gwengolo 2016 e oa 47 skol, 6 skolaj hag ul lise, gant 4 242 skoliad enno (4,4% a gresk er c'hentañ derez hag 1,6% en eil derez e-keñver ar bloaz a-raok).\n1 Pal ar skolioù Diwan\n2.1 An div skol gentañ e 1977\n2.2 Diorren ar rouedad\n2.3 O klask tapout ur statud publik\n3 Statud publik pe kevredigezhel ?\n4 Skolioù brezhonek a-raok re Diwan\n5 Kresk ar rouedad\n6 Stad ar rouedad skolioù\n6.2 Niver a skolidi\n7 Diwan hag al levrioù\n8 Skolioù brezhonek estreget Diwan\n9 Enebourion Diwan\n13 Liammoù diavez\nPal ar skolioù Diwan[kemmañ | kemmañ ar vammenn]\nDre ma chome diseblant politikerien Breizh ha re ar Stad C'hall ouzh dazont ar brezhoneg, ha dre ma ne oa lec'h ebet evitañ en deskadurezh c'hallek e voe krouet skolioù Diwan gant un dornad stourmerien, dezho bugale en oad da vont d'ar skol. Kaoz a oa bet eus Garm evel anv d'ar rouedad, met skeudenn ar blantennig o tont a-rez d'an douar a voe kavet gwelloc'h pa arouezie ar bromesa da reneveziñ implij ar brezhoneg gant ar remziadoù nevez.\nAn div skol gentañ e 1977[kemmañ | kemmañ ar vammenn]\nAn ti-skol a-zehou d'ar maerdi.\nPlakenn ar skol Diwan gentañ.\nReun an Ostiz (René L'Hostis), soner, ezel eus ar CGT hag eus an UDB, o welet ne oa lec'h ebet evit ar brezhoneg er reizhiad kelenn gall, a gendrec'has un dek bennak a familhoù, ar c'huzul-kêr hag ar senedour Alphonse Arzel da zigeriñ ur skol-vamm vrezhonek penn-da-benn.\nPa oa aet un nebeud tud eus ar c'hevarzhe Skol an Emsav da arsellout ouzh ar skolioù Ikastola e euskareg e Bro-Euskadi er bloaz 1975 e voe aozet un emvod foran e sal liessportoù Gwitalmeze e Mae 1976. An daou brezegenner a voe Yann Trellu (o chom e Euskadi) ha Reun an Ostiz. Ne voe savet goulenn ebet gant an tregont bennak a dud, ken divoas e oa ur seurt embregenn hervez deskrivadur Pêr-Vari Mallegol (Pierre-Marie Mallégol).\nHervez Reun an Ostiz e krogas un nebeud tud, hag eñ brouder anezho, da adneveziñ skol gozh Lambaol-Gwitalmeze en 1976 pa oa bet rakwelet bezañ prest e C'hwevrer 1977. Kinniget e voe krouiñ ur Greizenn evit ar vugale vihan da guzul ti-kêr Lambaol-Gwitalmeze d'an 21 a viz C'hwevrer 1977 hag e voe asantet feurmiñ al lec'h. Divizet e voe disklêriañ ar c'hevarzhe Diwan goude ur emvod gant kerent Kemper o sevel ur raktres ivez e penn Meurzh 1977. Gweltaz ar Fur, hag en doa kinniget an anv, a voe lakaet da brezidant, Anna-Vari Chapalain da sekretourez ha Reun an Ostiz da deñzorer. D'an 17 a viz Ebrel 1977 e oa bet disklêriet ar c'hevarzhe kreiz e prefeti Penn-ar-Bed. Divizet e voe ampellaat raktres Lambaol, keit ha ma vo kavet ur sal-skol e Kemper. D'an 23 a viz Mae 1977 e voe digoret ar skol Diwan gentañ, ur skol-vamm gant 5 bugel hag ur mestr-skol, Denez Abernot enni. Staliet e voe ar skol e savadurioù foran ur skol a oa bet serret pemp bloaz kentoc'h, feurmet digant ar gumun adalek miz Kerzu 1976.\nDiorren ar rouedad[kemmañ | kemmañ ar vammenn]\nAr skol-vamm-se a voe savet diwar batrom skolioù kevredigezhel Europa : Gaelscoileanna Iwerzhon, Ikastolak Euskadi, Calandretas Okitania, La Bressola Katalonia, hag all.\nUn nebeud emvodoù etre tud kuzul-departamant Penn-ar-Bed ha tud all a oa bet dalc'het er sizunvezhioù a-raok, an hini diwezhañ e Kastellin.\nGweltaz ar Fur a voe dilennet da brezidant (betek 1980) ha war e lerc'h Reun an Ostiz betek 1986, ha da heul e voe tro Andrev Lavanant (André Lavanant), seketrour ar gevredigezh e 1980, teñzorer e 1981 ha 1982, ha prezidant eus 1983 betek 1989 hag eus 1991 betek 1997.\nHiziv ez eo deuet ar gevredigezh Diwan Breizh da vezañ ur rouedad kelenn, enni skolioù-mamm, skolioù kentañ derez, skolajoù hag ul lise (e Karaez-Plougêr). Skolioù zo e 5 departamant Breizh, mui ur skol-vamm hag ur skol kentañ derez e Pariz.\nO klask tapout ur statud publik[kemmañ | kemmañ ar vammenn]\nHiriv an deiz (2008) emañ ar skolioù Diwan gant ur statud prevez, o vont en-dro gant yalc'hadoù an aozadurioù lec'hel ha skoazell tud.\nE 1972, ar program boutin, sinet gant ar strollad sokialour, ar strollad komunour ha strolladoù all an tu kleiz a bromete : "Holl rannoù an deskadurezh diazez hag ul lodenn vras eus an deskadurezh peurbadus a vezo bodet en ur servij publik ha lik stag ouzh ministrerezh an Deskadurezh-Stad".\nEn hevelep doare e kinnigas François Mitterrand, e-kerzh dilennadegoù prezidantel 1981, staliañ "ur servij bras foran unanet ha lik en Deskadurezh-Stad", pal hennezh o vezañ "degemer an holl skolioù hag o implijidi", ar pezh en defe degaset Diwan da vezañ ebarzhet en deskadurezh foran.\nHogen ar raktres Savary "stag ouzh an darempredoù etre ar Stad, ar c'humunioù, an departamantoù, ar ranvroioù, hag ar skolioù prevez" a voe dilezet e 1984. Adalek 1983 avat e resevas ar gevredigezh skoazelloù digant ar Stad.\nE 1986 e voe sinet ur raktres ebarzhiñ 31 skolaer gant ministrerezh an Deskadurezh-Stad. Met buan a-walc'h e voe kavet abeg er raktres-se. E 1988 e voe sinet un emglev a lakae sklaer mont en-dro ar skolioù Diwan, perzh arc'hantel ar Stad, an aozadurioù lec'hel ha Rannvro Breizh. Diwar neuze e voe kemeret 10 skolaer e karg.\nE 1990, ur gevrat nevez sinet gant an Deskadurezh-Stad a gemeras e karg 51,5 post gant ar statud a vistri-skol gevratet. E 1993, un emglev frammañ a lakaas a-nevez kevrat 1990 e pleustr. Titlet e voe 3 skolaer da skolaerien foran, ha 6 all da renerien skol. Abaoe 1994 ez eus kevratoù kevredigezhel etre an Deskadurezh-Stad ha Diwan.\nD'an 28 a viz Mae 2001, maodiern an Deskadurezh Stad Jack Lang ha prezidant Diwan, Andrew Lincoln, a sinas e Roazhon ur feur-emglev evit tremen ar skolioù Diwan dindan statud foran, ha kement-se a-enep da Guzul uhelañ an Deskadurez-Stad (0 mouezh a-du, 32 a-enep, 8 neptu, 1 n'en deus ket mouezhiet). Sindikadoù skolaerien a yeas a-enep an emglev hag a c'houlennas digant ar C'huzul Stad e derriñ ; nac'het e voe an emglev gant hennezh war zigarez ma oa an hentenn dre soubidigezh implijet gant Diwan a-enep lezennoù ha bonreizh Bro-C'hall, war ziazezoù ar melladoù L. 121-3 ha L. 312-10 eus kod an Deskadurezh, ar mellad 1añ eus lezenn ar 4 a viz Eost 1994 hag ar mellad 2 eus ar vonreizh, a voe kemmet da vare sinadur feur-emglev Maastricht : "Ar galleg eo yezh ar Republik". Prometet e oa bet d'ar mare-se ne vije ket implijet al lezenn a-enep ar yezhoù rannvroel.\nHerzel a reaa an diviz-se ouzh Diwan a vezañ degemeret en Deskadurezh foran, war abeg e zivyezhegezh dre e hentenn dre soubidigezh. Padal, n'ez a ket a-enep an deskadurezh divyezhek gant un deskadurezh kempouez en div yezh (par an eurvezhioù kelenn), evel ma 'z eo testeniekaet gant mennad an 12 a viz Mae 2003 : "Stag ouzh ar c'helenn divyezhek er yezhoù rannvroel, gant eurioù kelenn par, er skolioù hag er rannoù 'yezh rannvroel' er skolajoù hag el liseoù".\nStatud publik pe kevredigezhel ?[kemmañ | kemmañ ar vammenn]\nE diabarzh Diwan ez voe enebiezhioù etre ar re a felle dezho e vefe staget Diwan ouzh an Deskadurezh foran, difennet gant Andrew Lincoln, a oa prezidant abaoe 1997, hag ar re a felle dezho derc'hel ur statud kevredigezhel. Abalamour d'an enebiezh diabarzh-se e roas kuzul-merañ Diwan e zilezas d'ar 24 a viz Du 2002 e-kerzh ur vodadeg veur dreistordinal e Gwerliskin. Eno e voe taget politikerezh Andrew Lincoln.\nTeñzorer kozh ar gevredigezh, Michel Le Tallec, a oa e penn ar strollad Bodañ Diwan hag a enebe ouzh ar renerezh kozh, a voe dilennet d'ar 1añ a viz Kerzu da brezidant Diwan gant burev ar gevredigezh.\nSkolioù brezhonek a-raok re Diwan[kemmañ | kemmañ ar vammenn]\nEr bloavezioù 1890 e talc'he ar gouarnamant gall da herzel ouzh implij ar yezhoù rannvroel en deskadurezh. Rebechet groñs e voe da lod mistri-skol terriñ ar reolenn zibleg "deskiñ e galleg nemetken" goude ma veze dic'hallek a-grenn ar vugale skoliataet.\nDaou esae sevel un deskadurezh vrezhonek zo bet renablet :\ne skol-Stad Plistin e 1940, ma oa ur c'hlasad 12 bugel gant ar mestr-skol Yann Kerlann ;\ne skol gristen Ploueg-ar-Mor e 1957, gant ar mestr-skol Armañs ar C'halvez.\nKresk ar rouedad[kemmañ | kemmañ ar vammenn]\nUr skol-vamm hepken a oa da gentañ e 1977, savet war batrom skolioù damheñvel en Euskadi hag e Katalonia.\nGoude digeriñ meur a skol-vamm e voe krouet ar c'hentañ skol kentañ derez e 1980, ar c'hentañ skolaj e Brest e 1988 hag ar c'hentañ lise e 1994 er Releg-Kerhuon e-tal Brest.\nStad ar rouedad skolioù[kemmañ | kemmañ ar vammenn]\nListenn skolioù Diwan\nEbrel 1977 : krouidigezh Diwan ; Gweltaz ar Fur evel kadoriad.\nMae 1977 : kentañ klas skol-vamm, 5 bugel ennañ, krouet e Lambaol-Gwitalmeze ; Denez Abernot evel mestr-skol.\nGwengolo 1977 : Digoret skol-vamm Diwan Kemper. Sellit ouzh Skol Diwan Kemper\nGwengolo 1980 : Digoret ar c'hentañ klas kentañ derez e Treglonoù.\nGwengolo 1988 : skolaj Diwan kentañ e Brest gant 8 skolajiad er 6vet klas. Daou vloaz war-lerc'h e tilojas ar skolaj eus Brest d'ar Releg-Kerhuon.\nGwengolo 1994 : Digoret lise Diwan kentañ er Releg-Kerhuon.\nGwengolo 1995 : Krouet un eil skolaj e Plijidi en Aodoù-an-Arvor. Daou all a zeuas da heul, unan e Kemper hag unan all e Plañvour – hemañ a zilojas da Wened goude. Klasoù all, stag ent-melestradurel, zo bet digoret e Treglonoù ha kaset da Wiseni da heul.\n1997 : Treuzlec'hiet lise Diwan Karaez e Karaez-Plougêr.\nGwengolo 2006 : Digoret skolioù Diwan Louaneg hag ar Chapel-Nevez. D'ar mare-se e voe staliet ul lodenn eus klasoù Skolaj ar Releg-Kerhuon e Gwiseni.\nHere 2007 : Digoret Skol Diwan Kastellin.\nGwengolo 2008 : Digoret [[Skolaj Diwan al Liger-Atlantel e Sant-Ervlan) ha skolioù Lokournan-Leon ha Magoer, e-kichen Roazhon.\nGwengolo 2009 : Digoret skolioù Rianteg e Bro-Gwened ha Savenneg e Bro-Naoned.\nC'hwevrer 2010 : Disklêriadur Roc'h Diwan, font debarzhadur Diwan, e prefeti Penn-ar-Bed.\nGwengolo 2010 : Digoret Skol Diwan Plogastell-Sant-Jermen e Kerne.\nGwengolo 2012 : Digoret skolioù Skol Diwan Pornizh ha Skol Diwan Landivizio.\nGwengolo 2013 : skolioù Boulvriag ha Felger. Serret eo skol Pornizh.\nGwengolo 2015 : Digoret Skol Diwan ar Bont e Pontekroaz ; serret eo skol Diwan Pariz.\nGwengolo 2016 : Digoret Skol Diwan Sant-Ervlan.\nKerzu 2016 : Serret eo Skol Diwan Landivizio.\nGwengolo 2016 : Digoret Skol Diwan Plougastell-Daoulaz.\nGwengolo 2018 : Digoret Skol Diwan Plougerne\nGwengolo 2019 : Digoret Lise Diwan Gwened\nGwengolo 2020 : Trede skol Kemper. Serret eo skol Kistreberzh.\nNiver a skolidi[kemmañ | kemmañ ar vammenn]\nSetu amañ taolennoù an niver a vugale er reizhiad Diwan er bloavezhioù-skol 2020-2021.\nSammad 22 430\nNaoned 1 ha 2 197\nSammad 44 314\nRoazhon 1 ha 2 152\nSammad 35 198\nAn Alre 72\nAn Oriant 95\nSammad 56 368\nAr Faou 52\nBrest 1 ha 2 269\nKemper 1 ha 2 209\nSammad 29 1 502\nAr Releg-Kerhuon 236\nLise Karaez 293\nGwened (skloaj ha lise) 174\nSammad 2 1275\nRouedad Diwan 4059\nDiwan hag al levrioù[kemmañ | kemmañ ar vammenn]\nSkolioù brezhonek estreget Diwan[kemmañ | kemmañ ar vammenn]\nEstreget skolioù Diwan, n'eus ket a skolioù hollvrezhonek e Breizh.\nBez' ez eus klasoù divyezhek avat :\ne Deskadurezh ar Stad c'hall, gwarezet gant ar gevredigezh Div Yezh, a vod tadoù ha mammoù ar c'hlasadoù-se ;\nen deskadurezh katolik, gwarezet gant ar gevredigezh Dihun Breizh.\nEnebourion Diwan[kemmañ | kemmañ ar vammenn]\nGant an aozadurioù L'Observatoire du Communautarisme ha Grand Orient de France e oa bet aozet un diviz e Sened Bro-C'hall d'ar 24 a viz Du 2006 , ma tistagas Françoise Morvan ur brezegenn a-enep Karta Europat ar yezhoù, hag a-enep difennerien ar yezhoù evel Diwan.\nAozet e oa ar c'hendiviz un tamm a-raok ar voterezh er parlamant gall diwar-benn gwareziñ ar yezhoù bihan er vonreizh.\nKlask louzañ Diwan a vez graet gant lod tud war an Internet :\ngant Pierrick Le Guennec, danvez-kuzulier-kanton e Lannerstêr ;\ngant un nebeud wikipedourien c'hall : gwelit Critique des écoles Diwan.\nJean-Luc Mélenchon, senedour ha kenaozer an diviz meneget uheloc'h, zo brudet e gomzoù enep Diwan hag ar brezhoneg.\nE 2001: Diwan, une école contraire à l'idéal laïque\nE sened Bro-C'hall, d'an 13 a viz Mae 2008 : C'est une secte !, Agence Bretagne Presse\nDiwanet [kemmañ | kemmañ ar vammenn]\nE 2004 e voe savet ur gevredigezh hervez lezenn 1901 hag a stroll ar skolidi bet e Diwan, Diwanet hec'h anv.\nKendiviz diwar-benn "ar soubidigezh yezhel" e Landerne 2007.\nAr Redadeg, war droad eus Naoned da Vrest hag alese da Garaez, en deizioù kentañ a Vae e 2008.\nGouel 30 vloaz Diwan e 2008 e Karaez, pal ar Redadeg.\nFanny Chauffin, Diwan, quarante-ans déjà ! ur skol e brezhoneg, Fouenant, Yoran Embanner, 2017. Kelennerez e Diwan.\nReun L'Hostis, Ar boled mean = Le boulet de pierre, Diwan du germe à la moisson ? , Landerne, Édipaj, 2008.(ISBN 978-2-367850-95-8). Istor krouidigezh Diwan kontet gant an eil prezidant.\nJean-Charles Pérazzi, Diwan, Vingt-ans d'enthousiasme, de doute et d'espoir, Coop Breizh, 1998.(ISBN 2-952936-056-5)\nLec'hienn ofisiel Diwan Breizh\nL'Ouest en mémoire (Ina) - Diwan: skolioù mamm e brezhoneg 1978\nL'Ouest en mémoire (Ina) - Skolioù mamm Diwan e 1982\n↑ Ouest-France, 8 Gwengolo 2016\n↑ Kaoz a voe da sevel ar vagouri da gentañ, une "garderie bretonne".\n↑ Reun L'Hostis, Ar bouled maen, 2008, p. p.82-83.\n↑ Un danvez-skolaerez diplomet he doa kinniget bezañ ar vestrez, pa ne voe ket evit kaout ur post war hir dermen. Anvet e voe da skol Lannilis daou zevezh a-raok an digoradur. Kavet e voe ur mestr all d'an 22 a viz Mae gant Yvon Abiven. Reun L'Hostis, Ar bouled maen, 2008, p. p.82-83.\n↑ Sifroù Rouadad Skolioù Diwan - Lizher Diwan Miz Du 2020\nAdtapet diwar « https://br.wikipedia.org/w/index.php?title=Diwan&oldid=1985596 »\nKemmoù diwezhañ degaset d'ar bajenn-mañ d'an 9 Ebr 2022, da 20:16.


Ladinoeg - Wikipedia\nKomzet e : Israel, Turkia, Brazil, Frañs, Alamagn, Bulgaria, Gres, Mec'hiko, Curaçao\nKomzet gant : ~ 150 000\nAkademiezh : Autoridad Nasionala del Ladino, Alliance Israelite Universelle\nKod SIL LAD\nNotenn: Arabat kemmeskañ ar yezh yuzevek-mañ gant al ladineg komzet en Italia.\nUr yezh romanek eo al ladinoeg pe yuzev-spagnoleg ("djidio", dzhudezmo, spanyol, גודיאו-איספאנייול) komzet gant 100.000 a dud en Israel ha gant 10.000 den all e Turkia. Komzet e vez ivez e Brazil, Frañs, Alamagn, Bulgaria, Gres ha Mec'hiko. Honnezh e oa yezh ar sefardim, ar yuzevien kaset kuit eus Spagn en 1492.\nWar digresk ec'h a an niver a dud a ra gant ar yezh-mañ dre ar bed a-bezh.\nAn hengastilhaneg eo yezh diazez al ladinoeg, ennañ meur a c'her o tont eus an hebraeg, evel ma'z eo an alamaneg diazez ar yideg komzet gant an ashkenazim. Ar yezherien a hiriv zo diskennidi eus familhoù deuet eus Salonika, Sarajevo, Skopia, Rodas, Izmir pe Istanbul. E dibenn an XXvet kantved e veze komzet gant tud diyuzev ivez en porzh Salonika.\nGwechall e veze skrivet kentoc'h gant al lizherenneg hebraek, dreist-holl er skritur raschiek (rashi), evel an darn vrasañ eus ar yezhoù yuzevek. Bremañ avat e vez skrivet peurliesañ gant al lizherenneg latin, dreist-holl e Turkia ma vez skrivet hervez reolennoù reizhskrivañ an turkeg. En Israel avat e vez graet hervez an doare-skrivañ ijinet gant Savadur Broadel al Ladinoeg (Autoridad Nasionala del Ladino). Evit un nebeud tud all, evel Iacob M Hassán, e vefe gwelloc'h skrivañ hervez reolennoù ar spagnoleg a-vremañ.\nAet e oa kalz war digresk en XXvet kantved an niver a dud a ra gant ar yezh-mañ dre ma oa bet lazhet kalz anezhe gant an nazied e-pad an Eil brezel bed. Kozh a-walc'h eo an darn vrasañ eus an dud barrek war al ladinoeg hiziv ha ne vez ket desket ganto d'o bugale peurliesañ.\nEn arvar da vont da get e c'hellfe bezañ neuze daoust ma vez desket en-dro gant un nebeud tud yaouank a glask lakaat ar yezh da vont war-raok.\nWikipedia e ladinoeg.\nAdtapet diwar « https://br.wikipedia.org/w/index.php?title=Ladinoeg&oldid=1920392 »


E Kemper betek ar 25 a viz Mae 20 vloaz C’hoariva Kerne – actu.fr\nE Kemper betek ar 25 a viz Mae 20 vloaz C’hoariva Kerne\nChanter C’hoariva Kerne a zo bras divent. (©Ville de Quimper / Lionel Flageul.)\nTroet gant Maela Ily diwar Adèle Le Berre\nEvit lidañ 20 vloaz C’hoariva Kerne ez eus bet staliet un diskouezadeg o kontañ penn kentañ ar raktres, rakdibaboù an dud war ar renk, adneveziñ kêr Tour Auvergne, tennadoù ar chanter…\nNicolas Michelin a zo unan eus arkitektourien c’hall vrudetañ. Unan eus e oberennoù kentañ a zo C’hoariva Kerne. D’ar mare-se e oa kevelet gant Finn Geipel. Ar savadur arouezel a oa bet lidet gant Catherine Trautmann, Ministr ar Sevenadur, d’an 20 a viz Mae 1998.\nAr saverezh en deus padet a-boan ur bloavezh. Evit pezh a sell eus ar raktres e ranker kontañ ugent vloaz, gant kalz a rendaeloù : war al lec’h (ur c’hazarn kozh), distruj ar parking, ment ar sal…\nSach-blev a zo bet ivez ur wech dibabet ar raktres. « En ur gêr gladel eo nevezus-tre seurt savadurioù. Ar mennozh a oa sevel ur savadur e beton ha kuzhat anezhañ gant koad evit dousaat anezhañ. D’ar mare-se e oa nevezus-tre implij koad », a zispleg Julien Léon, arkitektour e Kuzul ar Savouriezh, ar C’hêraozañ hag an Endro (KSKE), e Penn-ar-Bed.\nAr c’h-KSKE en deus savet un diskouezadeg diwar dielloù-kêr ha fotoioù Lionel Flageul en doa heuliet ar chanter tamm-ha-tamm. Betek ar 25 a viz Mae e c’hello ar gweladenner dizoloiñ an eizh raktres rakdibabet. Pemp maketenn a zo bet dalc’het, posupl e vo gwelet anezho. « Un digarez e vo ivez evit dizoloiñ penaos ez a en-dro an urzhiadiñ publik, koñkour an arkitektour, aozadur ar c’harter hag a oa bet difennet d’ar gemperiz e-pad pell », a gendalc’h Julien Léon.\nUr c’hazarn soudarded ha Kouent an Ursuladezed a oa a-raok.\nVincent Léandri, rener nevez C’hoariva Kerne, a zo sot gant ar savadur : « an talbenn a zo brav-eston. Souezhet on bet ivez gant kalite son ar sal gant ar poull rakleur. Ur gwir chañs eo kaout ur rakleur evel hemañ. Hag al liamm etre ar sal hag al leurenn a zo dreist. » An diskouezadeg a bermeto d’un nebeud kemperiz da zizoloiñ ar pezh a zo a-dreñv talbenn C’hoariva Kerne.\n+Loisirs-Culture+Le Courrier - Le Progrès+Bretagne\nAmañ ez eus kaoz eus keloù mat\nAnne Quéméré war-zu an Arktik\nKemper : An henidi o teskiñ ober velo adarre


Iole - Wikipedia\nIole (Ίόλη) a oa merc'h da Eürytos, roue Oic'halia, ha c'hoar da z-Deione hag Ifitos. Brudet e oa he c'hened, hervez Apollodoros, ha goulennet e voe he dorn gant Herakles.\nIole gant Herakles e ti Eürytos. Krater eus ar VIIvet kantved, Mirdi al Louvre.\n2 Toneg Nessos\n2.1 Eured ha bugale\nIole o terc'hel ur saezh (dave da saezh kontammet taolet gant Herakles da Nessos). Skeudenn en dornskrid krennamzerel italian De claris mulieribus, gant Boccaccio. Levraoueg Vroadel Bro-C'hall.\nPrometet e oa bet gant he zad reiñ he dorn da neb a vije trec'h d'e vibien en ur genstrivadeg gwaregañ. Ur mailh e oa ar roue, ha desket en devoa ar vicher gwareger d'e vugale. Herakles ivez a oa bet desket gant ar roue, bloavezhioù a-raok, hag a voe trec'h warno holl. Ar roue ne zalc'has ket d'e c'her avat, ha pa welas e oa ampartoc'h Herakles ec'h ehanas ar genstrivadeg. Gouzout a rae en devoa Herakles lazhet e wreg Megara hag e vugale, ha ne felle ket dezhañ e c'hoarvezje kemend-all gant e verc'h Iole. E vab Ifitos koulskoude a c'houlennas digantañ ober ur soñj all, met netra d'ober. Ha kuit Herakles eus Oic'halia.\nNe oa ket aet da bell ma voe embannet ar c'heloù: aet e oa kezekenned ar roue gant ul laer, marteze Autolykos. Redek a reas Ifitos neuze da c'houlenn digant Herakles e skoazellañ d'o zapout. Ha c'hoarvezout a reas pezh a oa da c'hoarvezout: kounnariñ a reas an haroz.\nKregiñ a reas e breur e vuiañ karet, ha skeién anezhañ ouzh moger kêr, ha lazhet ar paotr. Hervez Diodorus Siculus eo gant Herakles ez eas ar c'hezekenned evel dic'haou pe dial.\nGoude an abadenn-se ez eas Herakles da Galydon. Eno, war skalier an templ, e welas ur goantenn all, Deianeira, c'hoar d'ar priñs Meleagros. Ne voe ket pell kalon Herakles oc'h ankouaat Iole : ur vamm dereat e vije honnezh evit ar vugale a felle dezhañ kaout, goude marv kriz e re gentañ. Ober a reas al lez dezhi, gounit he c'halon, hag eureujiñ dezhi.\nDial[kemmañ | kemmañ ar vammenn]\nUr pennad goude, setu Herakles e penn ur rouantelezh. Bepred en devoa droug ouzh ar roue Eurytos en devoa nac'het outañ ar priz prometet, dorn e verc'h Iole. Un arme en devoa Herakles, ha fellout a reas dezhas kas anezhi da lazhañ ar roue-se. Hervez Hyginus e lazhas tad Iole hag he breudeur ivez, hag un toullad kerent all, kement hag ober.\nFreuz ha reuz a reas Herakles en Oic'halia, ha distruj mogerioù kêr. Iole en em daolas diwar-laez mogerioù kêr da glask tec'hel. Met an avel a c'hwezhas he sae, he dalc'has en aer evel ur bluenn, ma tiskennas war an douar hep droug ebet. Hi eta a vefe an harzlammerez kentañ.\nYac'h ha divac'hagn e oa ar plac'h, hogen tapet e voe gant an enebour Herakles ha kaset gantañ, en desped dezhi, evel serc'h.\nEvel-just ne oa ket gwall blijet Deianeira, pried an haroz, met da gentañ bepred ne lavaras netra. Goude ur pennad avat he devoe aon da goll he fried Herakles, a seblante kavout gwelloc'h an durzhunell yaouank, ar goantenn Iole, eget mamm e vugale.\nToneg Nessos[kemmañ | kemmañ ar vammenn]\nBloavezhioù a-raok, e oa bet douget Deianeira gant an den-marc'h Nessos dreist ar stêr Euenos hag hennezh en devoa klasket embarañ ganti dre heg, en tu all d'ar stêr, e-keit ma oa Herakles er stêr o neuial. Herakles a dennas anezhi a-dre pavioù Nessos o skeiñ saezhoù kontammet gant an den-marc'h. A-raok mervel en devoa lavaret Nessos, en e huanad diwezhañ, da Zeianeira, mirout ur banne eus e wad, rak servijout a c'hallfe da zourenn hud, ma c'hallfe glebiañ e doneg (c'hiton), dezhi da vezañ sur eus fealded he fried ha ne welfe ken nemeti. Ha sed a reas-hi, o krediñ gevier an den-marc'h seul vui ma vage gwarizi ouzh Iole.\nReiñ a reas an doneg d'he fried eta. Ha p'he gwiskas Herakles ez eas ar c'hontamm en e gorf. Hep gouzout dezhi eta he devoa Deianeira lazhet he fried, pa grede dezhi. Pa gomprenas Deianeira pegen bras fazi he devoa graet en em lazhas.\nDre ma kare Iole a-greiz e galon e c'houlennas Herakles digant e vab henañ Hyllos ober war he zro hag eureujiñ dezhi. Ur mab o doe Iole hag Hyllos, Kleodaios e anv, ha teir merc'h Euaic'hme, Aristaec'hme, hag Hyllis.\nHercules Oetaeus, trajedienn latin gant Seneca.\nAdtapet diwar « https://br.wikipedia.org/w/index.php?title=Iole&oldid=1849529 »


Buhez ar Sent/1894/Ronan - Wikimammenn\nBuhez ar Sent/1894/Ronan\n◄ Anjela Merisi Ronan Marsellin ha Per ►\nRonan a ioa ganet enn Irland, hag a oue beleget ha sakret eskop enn he vro. Ar c’hoant enn doa da veva he-unan gant Doue ha dianavezet gant ann dud a reaz d’ezhan treuzi ar mor evit dont da Vreiz-Izel. Diskenn a eure var douar Leon, ha goudeze ec’h en em dennaz enn eur plas distro da ober he ermitach. Er plas-se ez euz savet a-c’houdevez eur gear vihan hag a zo hanvet Lokournan euz a hano ar Zant.\nNeuze ec’h inkantaz enn he amezegez ne oa ann ermit-se nemed eur sorser, hag e felle d’ezhan ive ober eur sorser euz he goaz. Mes kement-se zoken ne oue ket aoualc’h evithi. O veza ma kendalc’he ann dud a skiant da gaout istim evit ar Zant, Keban, dallet gant he c’hounnar, a damallaz d’ezhan eunn torfed heuzuz. N’e devoa nemed eur verc’h hag a c’helle beza pevar pe bemp bloaz. Mad, kuzat a eure ar verc’h-ma enn eur c’houffr, ha goudeze e kountaz d’ann holl oa bet debret gant Ronan : « — Rak hennez, emezhi, a c’hoar mont da vleiz pa gar. »\nAnn holl a oue spountet ouz he c’hlevet ; mes ar spount-se a reaz d’ar c’hreg fallakr kemeret c’hoaz muioc’h a hardisegez, ha setu hi da Gemper da zougen klemm dirak ar roue Grallon. Eno e vouelaz hag ec’h hirvoudaz kement enn eur c’houlenn venjans evit he merc’h ma ne oue ket ar roue evit miret d’he c’hredi. Grallon eta a ordrenaz raktal digas Ronan d’he gaout, ha pa oue erruet, e laoskaz varnhan daou gi braz a ioa o tiouall he balez. Mes ar Zant a zavaz he zorn, hag a reaz sin ar groaz var ar chas enn eur lavaret : « — Doue r’ho tiarbenno! » Kerkent ann daou gi-ze, e leac’h diskouez ho dent, a deuaz da ober chalantiz d’ezhan enn eur ficha ho lostou, hag ar roue a anavezaz dioc’htu en doa kredet re vuhan ann teod fall.\nNeuze Ronan a ziskleriaz ar virionez var ehun. « — Ar verc’h, emezhan, a zo bet kuzet enn eur c’houffr gant he mamm ; mes abaoue eo maro abalamour n’e devoa ket a ear aoualc’h er c’houffr-se. » Ar pez en doa lavaret ar Zant a oue kavet guir, ha Keban a vije bet lakeat he-unan d’ar maro pa n’efe ma’c’h obtenaz Ronan gras evithi. Kounta a reer e roaz ive adarre ar vuez d’he merc’h.\nGoude ar mirakl-ma hag ar pez a ioa c’hoarvezet e Kemper, ne oa ken kaoz dre ar vro nemed euz ann ermit santel, hag a bep tu e tirede tud d’he velet. Mes he humilite n’oa ket evit gouzanv ar stad a reat anezhan, ha setu hen hag en em denna enn eur plas all, var douar eskopti Sant-Briek. Eno e varvaz enn eunn oad braz ; mes he relegou a oue digaset da Goat-Nevet, ha divezatoc’h e oue savet eunn iliz gaer var he vez. Ann tiez a zo enn dro d’ann iliz-se a ra eur gear vihan hag a zo hanvet ive Lokornan. Houma eo Lokornan kerne, hag eben Lokournan Leon.\nAdtapet diwar « https://br.wikisource.org/w/index.php?title=Buhez_ar_Sent/1894/Ronan&oldid=24313 »\nKemmoù diwezhañ degaset d'ar bajenn-mañ d'an 5 Eos 2011, da 15:46.


(Adkaset eus Disney)\nWalt Disney a voe ganet d'ar 5 a viz Kerzu 1901 e Chicago e SUA, ha mervel a reas e Los Angeles d'ar 15 a viz Kerzu 1966 da 65 bloaz. E anv gwir a oa Walter Elias Disney, Elias a oa anv-bihan e dad ha Walter hini ur mignon bras d'e dad Walter Parr, a oa beleg hag en doa badezet anezhañ d'an 8 a viz Even 1902. Pevare mab Elias Disney ha Flora Call e oa. Ganet e oa en un tiegezh izelek, tri breur brasoc'h evitañ en devoa hag ur c'hoar daou vloaz yaouankoc'h evitañ. E-pad e grennardiezh ne rae nemet labourioù bihan a-hed an hañv hag un darempred bihanik e oa gant ar Chicago Art, met ne oa ket tonket tamm ebet d'ar vrud. Anvet e oa evel kenderc'her, sevener ha leurenner tresadennoù-bev evit arvesterien liesseurt-tre. Un den dedennet-tre gant e vicher, gouestlet en deus e vuhez d'e arvesterien ha d'e zudennoù ken disheñvel an eil d'egile. E penn ar firm etrevroadel Walt Disney Company edo. Krouet gantañ e 1923 ha chomet en e benn betek e varv, ez eas war-gresk an embregerezh betek dont da vezañ unan eus produerien filmoù pennañ. Eñ hag an dud a laboure gantañ o deus krouet ul lodenn vras eus tudennoù azeul bed an tresadennoù-bev. Unan anezho a zo soñjet evel un dudenn hag a skeudenn Walter Elias Disney en e berzh : Mickey Mouse. Laosket en deus ur vrud hag un azeulerezh eus e labour war e lerc'h ha c'hoazh war-lerc'h e varv e chom roue war rouantelezh an tresadennoù-bev. Bevet en deus Walt Disney diwar e entan, hag en deus lakaet anezhañ da grouiñ bedoù burzhudus gant o zudennoù ken ispisial, peadra da lakaat an holl da huñvreal.\nBugaleaj ha Krennardiezh[kemmañ | kemmañ ar vammenn]\nDeroù ar studioioù[kemmañ | kemmañ ar vammenn]\nAr vrud en he ferzh[kemmañ | kemmañ ar vammenn]\nWalt disney company[kemmañ | kemmañ ar vammenn]\nKrouet e oa bet ar Walt Disney Company e 1923, gant Walter Elias Disney hag unan eus e dri breur brasoc'h Roy Oliver. Er penn kentañ o devoa krouet ur studio produiñ filmoù: an Disney Brothers Studio, staliet e karrdi o eontr Robert. Produet o devoa e-pad 3 bloaz un nebeut rannoù eus ur rummad skinwel anvet Alice Comedies , a voe skignet er skinwel. N'eo nemet adalek 1929 ma vezas anvet ar studio : Walt Disney Productions, hag adalek 1986 : Walt Disney Company. Ar film hir kentañ a vezas kaset da benn adalek 1932 a oa Gwennerc'h hag ar seizh korrig. Tri bloaz e padas savidigezh ar film, hag a verkas penn kentañ brud ar studioioù Disney en o ferzh. War-lerc'h e voe kaset da benn ar filmoù Pinocchio ha Fantasia, hag a oa bet aozet evit advrudañ Mickey. Dre ma n'o devoa ket ar filmoù-se graet berzh e voa sevenet Dumboevit adtapout al live. Da heul etre 1950 ha 1953 e sevenas-eñ tri film, Cendrillon hag a blijas d'an holl, Alice e Bro ar Marvailhoù, hag a oa bet ur c'hwitadenn, ha Peter Pan a ziskoueze e oa gwellaet live labour an dresourien hag ar skipailh produiñ a-bezh. D'ar 17 a viz Gouere 1955 e oa bet digoret ar park Disneyland kentañ e Anaheim e California. Pa oa an embregerezh en e varr, e oa frouezhus ar mennozhioù nevez gant Walt Disney hag e skipailh; c'hoant o devoa kas an embregerezh d'ar pep gwellañ. Kalz a vennozhioù parkoù all a oa gante. Ar c'hoant a oa gant Walt Disney sevel unan bedel, met mervel a reas a-raok bezañ kaset da benn ar raktres hag en devoa frouezhet e-pad meur a vloavezh en e benn. Hiziv an deiz eo deuet Walt Disney Company an hini kentañ war marc'had an dudi kleweled er bed, hag ar parkoù a zo eus ar re ar muiañ gweladennet.\nSkeudenn Disney hiziv an deiz[kemmañ | kemmañ ar vammenn]\nFilmoù savet gant Walt Disney[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=Walt_Disney&oldid=1891735 »\nKemmoù diwezhañ degaset d'ar bajenn-mañ d'an 9 Gen 2021, da 13:57.


Republik Batav - Wikipedia\nDepartamantoù ar Republik Batav e 1798\nBanniel ar Republik Batav\nAr Republik Batav (Bataafse Republiek e nederlandeg) eo an anv a veze graet eus an Izelvroioù eus 1795 da 1806, pa oa bet savet eno ur gouarnamant hervez patrom ar Republik C'hall.\nDonet a rae anv ar stad eus Bataved, anv ur boblad c'herman a veve er vro da goulz an aloubadeg roman gwechall.\nEizh vloaz a-raok, e 1788, e oa erruet ar gostezenn Oranje e penn ar vro war-lerc'h ur brezel diabarzh, harpet ma oa bet gant armeoù roue Prusia, breur-kaer ar stadthouder.\nPa voe aloubet an Izelvroioù gant armeoù an Dispac'h gall e oa tec'het ar stadthouder (rener-stad) Willem van Oranje da Vro-Saoz.\nEn deiz war-lerc'h, d'an 19 a viz Genver 1795, e voe embannet ar Republik batav gant Gallaoued hag un nebeud skoazellerien, Izelvroiz a-du gant an Dispac'h gall.\nUr stad sujet da Vro-C'hall e oa. Ur gouarnamant dispac'hel e oa, distabil, ha meur a daol-stad a voe e-pad an dek vloaz ma padas. E 1805 e voe echuet gant an arnodoù demokratel pa erruas Rutger Jan Schimmelpenninck e penn ar vro evel Raadspensionaris.\nEr bloaz war-lerc'h e voe diskaret ar Republik gant Napoleone Buonaparte, ha lakaet gantañ en he lec'h Rouantelezh Holland, savet evit reiñ ur gurunenn d'e vreur Luigi Buonaparte, anvet Lodewijk Napoleon e nederlandeg .\nAdtapet diwar « https://br.wikipedia.org/w/index.php?title=Republik_Batav&oldid=1967394 »\nKemmoù diwezhañ degaset d'ar bajenn-mañ d'an 19 C'hwe 2022, da 17:36.


Diwan - Ar c'huzul skol\nDegemer > Bezañ tad pe vamm ur skoliad·ez > Piv 'zo piv ? Piv 'ra petra ? > Ar c'huzul skol\nAr c’huzul skol : parlamant ar skol\nParlamant ar skol eo ar c’huzul skol. Diazezet eo e mont-en-dro war reolennoù al lezenn, ur benveg eskemm ha divizout dispar eo ivez. Ar pezh ‘zo kizidig er skolioù Diwan a zo pas meskañ ar framm gant ar KDS. Met da heul ar pennad-mañ e vo sklaer pep tra avat !\n> Evit ar c’huzul skolaj pe lise en eil derez, klikit amañ !\nUn nebeud sizhunvezhioù goude an distro-skol e krog bep bloaz dilennadegoù an dileuridi er c’huzul skol. Ar rener·ez eo en deus da aozañ an dilennadegoù diazezet war listenn an tadoù ha mammoù skolidi. E pep klas e vez dilennet gant tud ar vugale, a vouezh kuzh, un dileuriad·ez hag un eil-dileuriad·ez. Roll pennañ ar c’huzul skol a zo :\nvotiñ reolenn diabarzh ar skol\nreiñ e ali war mont-en-dro ar skol evit pezh a sell ouzh buhez ar skol (degemer mat bugale ampechet, obererezhioù ha servijoù tro skol, obererezhioù pedagogel, implij ar budjed, labourioù…)\nAn dud a gemer perzh hag a vot er c’huzul skol :\nar rener·ez skol, prezidant·ez ar c’huzul skol,\nar skipailh pedagogel,\nun dileuriad·ez an implijidi nann gelennerien, dilennet gant e genseurted,\nun tad pe ur vamm evit pep klas.\nAn dud a zo pedet d’an emvodoù, hep ar gwir da votiñ :\nprezidant·ez ar KDP pe e·he dileuriad·ez,\nur c’henurzhier·ez pedagogel kentañ derez Diwan,\neil dileuridi an tadoù ha mammoù.\nA c’hell ivez bezañ pedet, hep ar gwir da votiñ :\nskolidi dilennidi ar c’hlasoù,\ntud e anv frammoù lec’hel o plediñ gant yec’hed ar skolidi,\ntud e anv frammoù sport ha / pe sevenadur lec’hel.\nAliet e vez ivez pediñ da bep emvod, hep ar gwir da votiñ :\nenseller·ez lec’hel an Deskadurezh-Stad (EDS) eus ar bastell-vro,\nmaer·ez ar gumun lec’h m’eo staliet ar skol pe dileuriad·ez an ti-kêr,\nmaer·ez ar c’humunioù lec’h m’emañ o chom ouzhpenn dek skoliad eus ar skol.\nBodet e vez ar c’huzul skol da nebeutañ ur wech bep trimiziad, er skol, diavaez an eurvezhioù klas d’ur mare hag a glot gant labour tud ar vugale. Teir sizhun a-raok devezh an emvod, ar rener·ez a sav ur roll labour divyezhek hag a vez skignet d’an holl perzhidi : familhoù, implijidi, skolaerien. An dileuridi o deus pemzektez evit ouzhpennañ war ar roll labour elfennoù degaset ganto, pe goulennet gant ar familhoù. Ar roll labour da vat a vo kaset gant ur bedadenn d’an holl perzhidi, da nebeutañ eizhtez a-raok an emvod.\nRentañ-kont an emvod a vo savet gant sekretour·ez an emvod hag ar rener·ez. Skignet e vo d’ar familhoù ha kaset d'ar genurzhierien bedagogel kentañ derez Diwan.\nMa ne vefe ket sklaer a-walc’h evidoc’h, e c’hellit mont da welet an dielloù da heul, goulennata dileuridi ho skol pe kas ur postel da demat@diwan.bzh !\n> Mont en dro ar c'huzul skol dre ar munut war Eduscol\n> Ar c'huzul skol, testenn diabarzh Diwan, votet e 2000, renevezet e 2005 (intranet)\n“Ur benveg efedus” eme Phil Le Lay\n"Ar c’huzul skol a ro an tu da gendivizoù ha da wellaat an darempredoù etre ar familhoù hag ar skipailh pedagogel. Ur benveg efedus eo evit kas war-raok buhez pedagogel ar skol. Reiñ a ra ivez an tu d’an holl kemer perzh e buhez ar skol hag er mont-en-dro o tastum ali pep hini evit gellout divizout a-stroll. E Diwan an darempredoù dibar etre ar skolaerien, an implijidi nann gelenner hag ar gerent a zo pozitivel hag un nerzh lusked."\nGerioù-alc'hwez stag : kentañ derez


Pezhioù moneiz kozh eo an obolennoù. Er penn-kentañ, hervez Ploutarc'hos ([[c. 46 – c. 125), e oant tammoùigoù kouevr pe arem a veze nevidet dre o fouez : 6 obolenn a yae d'ober un drachma "un dornad", da lavarout eo 4,31 g en Attika ha 6,3 g en Aigina. \nFurchadennoù en Argos, unan eus henañ kêrioù ar bed, a zegasas er gouloù dousennadoù eus an obolennoù kentañ, hag a zo koshoc'h eget 800 kent J.-K. Gant an henoniourien e voent deskrivet evel "rikoù moneiz" kentoc'h eget pezhioù moneiz, pa ne oant ket kognet ha ne oa anezho nemet tammoù metal na servijent ket da fardañ traezoù. .\nAdtapet diwar « https://br.wikipedia.org/w/index.php?title=Obolenn&oldid=1856333 »


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Brendan Griffin) (KildareStreet.com)\nResults 1-20 of 838,337 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Brendan Griffin)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Brendan Griffin)


Ann intanvez-ma a wie ervad e voa gwir kemend a lavare ann dud d’ezhi, hag eunn dervez hag hi mont ha komz oc’h he vap ha lavaret d’ezhan e voa diwar eur mare mez d’ezhan choum da veva diwar ann aluzenn, ha bez’ e tlie mont brema da labourat evit gounid he vara. — Ne c’houlennann ket gwell, va mamm, hag o\nc’hortoz edonn ma komsjac’h ouz-in\ndiwar-benn ann dra-se evit mont da vale bro, rak marteze e vezinn eurusoc’h evit choum dre ama. — Kea, pa gavi mad mont. eme he vamm, me ne virinn ket ouz-id ; karet em bije avad rei d’id eur gwennek-bennag ha n’em beuz liard na diner evel a ouzoud. N’es pezo eta, va map, nemet eunn tamm bara. — Mad ! va mamm. eme ar paotr ; marteze a-benn ma vezo debret, em bezo kavet eunn tamm-bennag all. Hag ar paotr neuze ha lavaret kenavezo d’he vamm ba d’he vreudeur, hag enn hent.\nAntronoz he-man, Paol he hano, a zavaz goude beza kousket bete pell ann deiz, ha pa voe diskennet ouz traon, ar plac’h a lavaraz d’ezhan kempenn dillad ann aotrou hag he voutou ivez. Paol a reaz dioc’h-tu, ha pa veze peurc’hreat he labour, bep tro e choume da zellet ken a lavare adarre ar plac’h d’ezhan ober ann dra-ma pe ann dra-hont. Tri dervez a dremenaz eno er c’hiz-ze ; d’ar pevare, ar mestr a c’halvaz anezhan d’he gaout : — Asa, eme-z-han, va azen a zo a-ze skuiz enn he graou ; bevet mad eo evit gwir, evelato ne d-eo ket a-walc’h, rak o veza ne d-eo ket bet pell a zo er-meaz, e tle beza sounnet he zivesker out-han. Te avad, va faotr, a zo diskuiz brema, laka ’ta ann dibr war he gein hag ar c’habestr a gavi er c’hraou enn he benn. Sad’ ama d’id eur vouchenn vara gwenn, daou lur gik-moc’h hag eur\nvoutaillad win, rak marteze ann azen-ma, o veza n’eo ket bet pell a zo er-meaz, ne falvezo ket d’ezhan distrei\nd’ar gear fenoz. Dre-ze e lavaran d’id\nc’hoaz lakaat evez mad da choum hep sacha war e benn ; n’eus forz e pe-leac’h ez aio, lez anezhan da vont atao ; ma n’her laoskez ket, me a c’houezo ha da gaso kuit. — Ober a rin, aotrou, eme Baol. Hag he-man neuze, goude lavaret kenavezo, a bign war gein he azen hag a ia ac’hano.\nSada neuze hag ar vamm ha lezel he eil mab kosa da vont enn hent ivez d’he dro. Bastien a ieas evel pa lavarfet war roudou e vreur Paol, hag a-benn tri pe bevar dervez, muioc’h pe nebeutoc’h, ec’h en em gavas ivez er c’hoat dioc’h ann abardaez ha mont da c’houlenn loja er maner. Evel e vreur e\nvoe degemeret ha lavaret d’ezhan gant\nar mestr choum, mar karje, da gas ann\nazen da vale.\nSetu Laouik neuze o kimiada dioc’h e vamm hag e vreudeur, hag enn hent, err war-n-han, endra c’helle ar paotrig keaz. Eunn tamm bara du a voa eat gant-han ivez e korn he c’hodell evel gant e vreudeur. Kerzet a ra brema dre ann hent ma voa eat Paol ha Bastien ; kaer avad en devoa astenn gant tiz e zivesker bihan ha skei mibin gant he zaou droadik enn hent, e voe pelloc’h o vale evit na voa bet he vreudeur. En em gaout a reaz evelato gant ar maner, noz-du anezhi, ha ker skuiz ouspenn ma voa bihan. Ne c’hellaz ket tizout na tost zo-ken beteg morzol ann nor. Petra a ra neuze Laouik ? Kregi enn he votez-prenn ha darc’hai gant-hi da c’hervel unan bennag. Ar plac’h a ziredaz d’ann or hag a voe mantret o welet eur paotrik ker bihan all. — Petra a glaskez, bihanik, eme-z-hi ? — Beza lojet, m’ho-pefe ar vadelez. — Kredi a rann e vezi. Deuz atao ebarz, me a ia da c’houlenn digant va mestr. — Hou-man, eat d’al laez, a lavaraz d’ezhan : — Ouz traon du-ze ez eus eur paotrik bihan ha iaouank flamm a zo deut da c’houlenn digor. — Gortozit, eme ann aotrou, ma’z inn va-unan da welet petra eo. — Hag hen ha diskenn ; ha pa welaz Laouik ec’h anavezaz raktal e voa eur paotrik mad.\n— Plac’h, eme ann aotrou, kenta a zo\nda ober eo rei d’ezhan da goania gwella\nha ma c’hellot, rak ezomm braz en deuz ar paourik keaz, me wel ! Ha pa vezo debret mad he goan gant-han, e kasot anezhan d’he wele, rak skuiz eo ivez hag ezomm da ehana a dle da gaout. — Ar plac’h a reaz affo kemend en devoa lavaret ar mestr d’ezhi. Laouik a zebraz natur he goan en eur drugarekaat Doue hag ann aotrou a voa ker mad oc’h ar re vihan. Eat d’he wele, ar paotr a zelle enn-dro d’ezhan hag a gave ebad beza gourvezet eno e-touez ar plunv. — An aotrou-ze, eme-z-han, a zo pinvidik-mor, evit doare ; gwell a ze, rag mad eo ivez oc’h ar re baour, ha me a gav d’in e ra mad ann aotrou Doue rei danvez d’ar re a zo truezuz ha karantezuz oc’h ar re reuzeudik. E-pad ma troe ann traou-man war e spered, gwella ma c’helle, Laouik en em roaz da gousket ha ne zihunaz ken na voe antronoz vintin. Dioc’h-tu ar paotr a ra eul lamm er-meaz, en em wisk hag ouz traon.\nDeut ann deiz da vont, ann aotrou a ro da Laouik ivez, evel enn devoa roet d’he vreudeur, eur bara gwenn, eunn tamm kig-moc’h hag eur voutaillad win. — Kalzik a draou a roit d’in, aotrou , eme ar paotr. — N’es pezo ket re, rak marteze ann azen (skuiz pell a zo en e graou), ne zistroio ket enn deiziou kenta-ma d’ar gear. Dre-ze, ez eo red ez pe boed da zibri enn hent, mar c’hoarvezfe d’ann azen choum pell da ober e dro. — Pa fell d’e-hoc’h, aotrou, me a ia d’ho c’has gan-en. — Ia, kas anezho gan-ez, ha gant a ri, diwall a-vad oc’h ar pez am beuz kemennet dit. — Kit atao,\naotrou ; ne rinn ket. Bezit heb aoun\nrag ann dra-ze, rak ha pa dlefenn\nkoll va buez, e vezo great hervez ho lavar. Kenavezo, aotrou, eme Laouik, a lammaz, en eur c’hoarzin war gein ann azen hag a ieaz ac’hano raktal.\nKrog e spered doun en traou-man, Laouik n’en devoa ket taolet kalz a evez oc’h he azen. he-man a voa diskennet en aot hag a voa o vont er mor, pa zeuaz ar paotrik enn-han he-unan : — Va azen, evit doare, eme Laouik, en deus c’hoant en em walc’hi ; evel a garo e raio, ha pa falvezfe d’ezhan treuzi ar mor zoken mar kred ez eo kre a-walc’h. Me a laosko anezhan da vont hep kaout aoun ; derc’hel mad d’ezhan a rinn avad rak hep-d-han n’ounn ket den ac’hanoun va-unan (a beleac’h e venn !) da vont keid all. Lavaret ez euz d’in e voa arabad sacha war e benn, ha sacha ne rinn ket, rak mar bez beuzet me a\nLaouik a lakea enn e spered ar vagad saout-man e-kever ar re genta, hag e voa nec’het ha nec’het, a c’hellit\nkredi, gant saout lard enn eur\nwarennad vein, ha saout treut enn eur prad\nmad. — Dindan ann dra-man, eme-z-han, e tle beza kuzet eunn dra-bennag hag a zo enn tu-all d’am spered, rak n’ounn ket evit dont a-benn da anaout petra eo.\nPa voe al loen-man en em gavet eno e-kreiz al letonenn, e choumaz krenn a zav hag en em lakeaz da beuri. Setu Laouik neuze ha diskenn diwar he gein, dre ma welaz n’en devoa ket da vont pelloc’h. Ne voa ket diskennet\nmad a-veac’h, ma welaz astenn eunn\ndousier dira-z-han, ha war-n-ezhi peadra\nd’ezhan da zibri ha da efa. Ne wele o tegas ann traou-ze nemet eunn dourn hag eunn hanter-vreac’h gwenn-kann. Ar burzud-ma a lakeaz Laouik nec’het. Naoun enn devoa hag evelato ne grede ket kalz dibri, ha, m’oarvad, n’enn divije debret tamm, anez ma tilammaz enn e spered ne dlie ket beza fall d’ezhan dibri eunn dra-bennnag, pa wele ann azen e-unan o peuri. Neuze Laouik a stagaz gant-hi, a zebraz hag a efaz gwalc’h e galoun, na petra ’ta ?\n— Da genta, eme Laouik, eo eat ann azen er mor, hag a-benn eur pennad goude, ar mor a zo bet izeleat dindan he dreid hag ann azen enn deuz kavet eunn hent da vale. — Ar mor-ze, eme ann aotrou, a zo ar bed-man, hag ann hent-ze a zo hent buez ann dud war ar bed. — Goude, eme ar paotr, hor beuz bet kavet eur pez rod vraz hag a c’holoe ann hent, hag enn he c’hreiz lammennou kountellou e-leiz, aotennou, tachou ha filsier, ha traou all lemm pe lemmoc’h a bep seurt anezho. Dre greiz ar rod-se omp tremenet hep kaout kemend a boan evel a gave d’in hor bije bet. — Ann dra-ze, eme ann aotrou, a zo ar penn kenta da vont d’ar baradoz. — Goude ar rod vraz-ze, eur pennad mad enn tu all, em beuz klevet kri forz ha iud gant eunn den, eur biz d’ezhan hepken enn tan. Enn eur dremen em eus lavaret d’ezhan tenna he viz kuit ha n’enn divije ken a boan. — Ne voa ket heb abek e krie er c’hiz-se, eme ann aotrou ; ann den-ze a iea d’ann ifern, ha kaer enn divije sacha, ne vije ket bet evit tenna he viz ; barnet e oa ha barnet mad ; goude he viz e tevche he vreac’h, hag he gorf a-bez da ziveza. — Pelloc’hik ac’hano, eme Laouik, em beuz gwelet eunn den all war greiz he gein enn tan hag o c’hoarzin evelato enn eur zellet oc’h ann env. Gant ann daou zen-ze ounn bet nec’het eur pennad mad. — He-man, ann diveza-man, a lavaraz neuze ann aotrou, a voa er purgator hag a wele Doue ac’hano. Fisians en devoa e torrje nerz e boaniou hag ez aje da ziskuiza d’ar baradoz. — Ac’hano ez ounn bet souezet adarre o welet eur pez bagad saout lard-kuill evel toaz e-kreiz eur waremm goloet a vein hag a rec’hier, ha ne voa enn-hi nemet koz bruk d’ezho da beuri, hag eur pennad ac’hano, enn eur prad goloet a c’heot flour, eur vandennad saout all a voa treud-eskern ha ken diskarn, mac’h hejent gant ann avel war o zreid ; beteg ho c’hof edont koulskoude er boed. Gant\nann dra-ze eo bet gwall dregaset va\nspered, ha biskoaz, kaer am beuz bet,\nn’ounn ket bet evit gouzout petra a voa. — Ar rumm saout lard kenta, eme ann aotrou, a zo skouer ar re baour war ann douar, evito n’ho deuz kouls lavaret, netra da zibri, nemet a-wechou tamm ama, tamm a-hont ; evelato laouen bepred enn ho stad, ez int lard, da lavaret eo ez eo eaz o spered gant ar pez a zo roet d’ezho gant Doue. Ne c’hoantaont ket kaout madou ar re all, gant gras Doue ho deuz a-walc’h. Ann eil rummad saout treut avad a zo skouer ar re fall ha pinvidik ; beteg o c’hof emint e-kreiz ar boed hag evelato ho spered ne d-eo ket eaz gant ar pez o deuz. Seul-vui o deuz, seul-vui o deuz c’hoant da gaout.\nBreman e ouzoud ervad petra eo\nkement as peuz gwelet enn da hent.\nKoulskoude e kav d’in n’es peuz lavaret ger diwar-benn ann hini koz a voa en em gavet gan-ez enn hent a-dost aman. — Nann, aotrou, gwir a lavarit. — Mad ! hen-nez, ann hini koz-ze ha me, ne d-omp hon daou nemet unan. Ar pez as peuz bet roet d’ezhan, as peuz roet d’in-me, hag, hervez a welez brema, ar pez as peuz great ne d-eo ket bet kollet evid-oud.\nRetrieved from "https://br.wikisource.org/w/index.php?title=Ar_paotr_Laouik_hag_ann_aotrou_Doue&oldid=80926"\nLast edited on 24 December 2015, at 10:07


(Adkaset eus HAZA)\nAr Sindrom Immuno Digresk Akuizitet (SIDA), pe azoniad an hangaezivig arzeuat (HAZA), zo anv un hollad arouezioù a c'hoarvez goude distruj kalz kelligoù eus ar reizhiad immunizel gant ur retrovirus anvet VID pe VIHAD (viruz an hangaezivig arzeuat denel). Ur bandemiezh a zo er bed abaoe fin ar bloavezhioù 1970.\nDistrujet eo kalz kelligoù eus ar reizhiad immunizel gant ur retrovirus. Ar SIDA eo pazenn ziwezhañ ar c'hontammadur gant ar virus-mañ. Digreskiñ a ra efedusted ar reizhiad immunizel. Echuiñ a ra gant marv an organeg tizhet, war-lerc'h barradoù kleñvedoù koulzelour. Meur a retrovirus a ro ar sida. Pep hini a gontamm ur spesad resis. Virus immuno digresk an den (VID pe VIHAD e brezhoneg, VIH e galleg hag HIV e saozneg) eo ar brudetañ. Kavout a reer ivez, da skouer, Virus immuno digresk ar marmouzien ha Virus immuno digresk ar c'hizhier. Kaoz a zo amañ eus SIDA an dud.\nUr bandemiezh zo en em ledet adalek diwezh ar bloavezhioù 1970. Graet en deus eus ar c'hleñved-se ur gudenn yec'hed er bed a-bezh. E 2009, an AVERT a istime e oa 33,3 milion a dud er bed a veve gant ar SIDA, gant 2,6 milion a dud nevez kontammet ouzhpenn bep bloaz hag 1,8 milion a varvioù bep bloaz. E 2007, UNAIDS a istime e oa 33,2 milion a du klañv gant ar sida ar bloaz-se. Disklêriañ a rae e oa bet lazhet 2,1 milion a dud e-pad ar bloaz, en o zouez 330 000 bugel, ha 76% eus an dud a oa marvet e broioù Afrika du. Hervez danevell UNAIDS 2009 e vefe bet kontammet 60 milion a dud er bed, gant war-dro 25 milion a dud varv, ha 14 milion a emzivaded e broioù su Afrika hepken abaoe deroù ar bandemiezh.\nKemer diarbennoù, evel implij stevelloù, ar reizh sur, pe implij strinkelloù naet, eo an doare wellañ da stourm ouzh ar c'hleñved rak n'eus vaksin ebet hiziv an deiz da wareziñ an dud diouzh ar virus-se, hag al louzaouerezh a-enep d'ar virus ne ro ket an tu da bareañ. Daoust ma'z eo efedus a-walc'h, ne ra ken pellaat donedigezh ar bazenn « sida », dre c'houstadikaat paotadur virus ar SIDA e diabarzh an organeg. Ouzhpenn ez eo ker-kenañ al louzaouerezh, hag abalamour da se ez eo diaes da implijout e diavaez ar broioù diorroet a c'hell paeañ anezhe. Er broioù o tiorren, ouzhpenn 95 % eus an dud klañv n'o deus tamm louzaouerezh efedus ebet hiziv an deiz. Abalamour da se eo en deus graet an ONU eus ar stourm a-enep SIDA, dre e brogramm ONUSIDA, unan eus e balioù pennañ.\n↑ (br)KIS 396, 1991\nAdtapet diwar « https://br.wikipedia.org/w/index.php?title=SIDA&oldid=1844639 »\nKemmoù diwezhañ degaset d'ar bajenn-mañ d'an 31 Eos 2019, da 18:37.


Tregont Mac'homer Aten - Wikipedia\nTregont Mac'homer Aten\nAn Tregont Mac'homer a oa un oligarkiezh staliet gant ar spartiz e Aten goude he faezidigezh e Brezel ar Peloponez e miz ebrel 404 kent Jezuz-Krist. He daou izel pennañ a oa Theramenes ha Critias, ur mignon eus Sokrates.\nAn tregont Mac'homer a zigrezk kalz gwirioù an Ateniz. Denesadur d'an reizhaouriezh a voe miret evit 500 uhelad. Da 3000 Antenad hepken e rojod ar gwir da zougen armoù pe da vezañ barnet gant ur juri. Da gantadoù a geodeourien e voe ret evañ ar c'hegid.\nKaset kuit eus ar galloud a voe an Tregont Mac'homer gant Thrasybulus hag e gevridi tebat e 403 kent Jezuz-Krist.\nAdtapet diwar « https://br.wikipedia.org/w/index.php?title=Tregont_Mac%27homer_Aten&oldid=1471195 »


Y Bers - Wikipedia\nY Bers (Bersham e saozneg) zo ur ur gêriadenn e distrig Wrecsam, e biz Kembre. Emañ er gwalarn da gêriadenn Rhostyllen.\nPouezus eo bet Y Bers en istor an Dispac'h Greantel e Kembre, abalamour da labour an houarn a veze graet eno. En Y Bers e oa labouradegoù ma voe kroget da broduiñ houarn adalek 1670 ha lec'h ma voe savet e labouradeg gant John Wilkinson e 1761. E-pad pell e oa kornad Y Bers unan eus al lec'hioù er bed ma veze produet ar muiañ a houarn. Ur mirdi zo bremañ hag a gont an istor-se. E kêriadenn Rhostyllen, e-kichen, e oa mengleuz glaou Glanyrafon (anvet Bersham Colliery e saozneg).\nTremen a ra Kleuz Offa dre ur c'hoad, Coed Plas Power, a zo e-kichen Y Bers, war lez an Afon Clywedog.\nAdtapet diwar « https://br.wikipedia.org/w/index.php?title=Y_Bers&oldid=1738098 »\nKemmoù diwezhañ degaset d'ar bajenn-mañ d'an 2 C'hwe 2017, da 21:05.


Kastell Heidelberg - Wikipedia\nKastell Heidelberg, dreist ar gêr gozh\nKastell Heidelberg zo brudetañ savadur kêr Heidelberg hag unan eus brudetañ rivinoù Alamagn.\nEmañ dismantroù ar c'hastell war un dorgenn dreist ar gêr gozh ha dreist ar stêr Neckar. Distrujet e voe e-kerzh Brezel an Nav Bloaz, gant soudarded ar roue gall Loeiz XIV, e 1693. A-raok e oa bet lec'h-annez priñsed Pfalz. Goude an distruj-se e voe adkempennet, met un tammig hepken.\nLabourioù kempenn a voe graet dindan ren Leopold Iañ von Baden e deroù an XIXvet kantved. Abaoe e teu kalz touristed da welet an dismantroù-se, dreist-holl abaoe 1840, pa erruas an hent-houarn e Heidelberg. Diwar neuze e oa liammet ouzh kêrioù all Alamagn.\nMark Twain ha Victor Hugo a dremenas eno hag a skrivas diwar-benn ar c'hastell.\nGweladenniñ anezhañ a c'haller bremañ, koulz hag al liorzhoù a zo ouzh tor an dorgenn.\nSchloss Heidelberg, e meur a yezh\nAdtapet diwar « https://br.wikipedia.org/w/index.php?title=Kastell_Heidelberg&oldid=1767108 »\nKemmoù diwezhañ degaset d'ar bajenn-mañ d'an 30 Eos 2017, da 15:24.


Pelerinach Breiz (1872) - Wikimammenn\nPelerinach Breiz (1872)\nA. Lefournier ha Ian Salaun, 1889 (p. 183-190)\n◄ Pelerinach Pont’n abad Pelerinach Breiz (1872) Prezegen Pii nao ►\nPelerinach Breiz e 1872.\nAr re a ioa en em laket e penn ar pelerinach-ze, e Kemper, o doa kemeret calz a boan evit he reiza. En em glevet oant da genta gant ar re o deus da velet var an hent houarn evit caout eun trein da gas 500 pardoner da nebeuta, 800 da hirra. Hogen kement a hanoiou a zo digaset dezho, ma o deus goulennet ha bet eun trein all kement pe vrasoc’h eget ar c’henta, hag er memes amzer Bannalec ha Landerne a c’houlenne ive peb a drein.\nHogen ar re zo e penn an hent houarn n’o deus ket gallet rei ho goulen d’ar re-ma, dre ma voa dija kement a c’hellent da lacat a dreinou var ar linen. Trizek trein braz evit ar bardonerien epken, ep conta an treinou a ia bemdez. An trein kenta gouscoude diblaset euz a Gemper en deus gallet kemeret eur vanden bardonerien e Rosporden, hag an eil trein, eur vanden all e Bannalec. Da beder heur anter e tlie diblas an trein kenta ; hogen daoust d’ar boan a gemeret evit renca an dud, daoust d’an oll da veza sioul ha didrouz, e voa pemb heur nemet kart pa en deus gallet ar c’henta trein mont en hent. Seitek cant den a ra eur bodad brao a dud, ha pa ve red entent outho oll, kementse a c’houlen eur pennad brao a amzer. Treinou pounner a beder pe pemb wagon varnugent ne c’hellont ket ken nebeut mont dre’n hent ker scanv hag eun trein a bemp pe c’hoec’h wagon epken ; evelse eleac’h beza en Alre da eiz heur, e voa tremen nav heur pa’z oar digouezet e gar Alre, hag ar bardonerien laket eno var diou reng evit mont e prosesion d’ar chapel, a zo digouezet e santez Anna var dro unneg heur.\nCana a reat ive bep en amzer ar c’hantig da c’houlen pardon : O va Jesus, setu dêut an amzer, gant ar Parce Domine, evit digas sonch da bep hini ez eant da bardona, da c’hotlen pardon evitho ho unan hag evit ho bro. Hogen ar bardonerien a ziskueze avoalc’h edo ar zantimant-ze doun en ho c’halon, rag er pennadou ma na bedet ha na ganet ket, an darn vuia, eleac’h cozeal a velet o finval ho muzellou, o pidi en ho fart ho unan.\nE Rosporden hag e Bannalec e tliet kemeret eun nebeut pardonerien. Hogen ne ket ar re a dlie mont en hent epken eo a ioa deut d’ar gar, an diou barrez a ioa deut couls lavaret a bez da reketi beach vad d’ar bardonerien. Er gariou all ive, dre ma zeat, e cavet aleiz a dud hag a ziskueze deomp ar perz a gemerent en eur vad on devoa da vont da velet patronez Breiz-Izel. Eur beden evidomp ! eur beden evidomp ! a lavarent-hi deomp dre ma tremenemp.\nE santez Anna, prosesion Kemper en deus bet an digemer ar c’haera. An Aotrou Guyader, euz a C’hourin, mestr muzisian, a ioa var an hent oc’h hor gortos gant eur vanden muzisianed. Lezet en doa an holl brosesionou all evit dont a ziarben da hini Kemper, hag edont abaoue eiz heur var hent Alre, rak sonjal a rea dezho e vijemp digouezet cals kentoc’h. Evelse prosesion Kemper e divije great he antre e santez Anna evel e triomf panefe ma zeus deut glao pa edo tost d’ar Bourk.\nEvel ma zeus calz a aoteriou en iliz nevez santez Anna, ar veleien a ioa eat di var iun o deus gallet lavaret an oferen santel ; gouscoude oa ouspen creis-deis pa zeo echuet an oferennou. Dalc’het ez oa zoken eun oferen da lavaret bete goude ar brezegen, hag an oferen-ze a ioa eun heur da nebeuta pa zeo comanset ; kementse evit ar bardonerien n’o devoa ket gallet caout oferen kentoc’h. E guirionez eno ez oa eun ingroez tud ; ne c’hellet ket mont en iliz evel ma caret, ha goude beza eat en ilis ne c’helle ket an oll guelet peleac’h ez oa eur belek bennag oc’h oferenna. Bez’ez oa eno, ouspen ar bardonerien deut dre an hentchou houarn euz a Gemper, a Roazon, a Naonet hag a Bontivy, trizec prosesion deut euz a drizec parrez a escopti Guened, parreziou ar vartolodet o deus roet tro d’ar pardon-ma, ep conta c’hoaz ar bardonerien deut euz ar parreziou divar dro. Aotrou escop Guened en deus lavaret e tlie beza eno var dro daou ugent mil pardoner, ha clevet em euz e voa bet eno vardro pemp mil gommunion ha tregont en dervez-ze (35,000).\nAr brezegen zo bet great gant an Aotrou Fournier, Escop Naonet. Aotrou Escop Naonet zo eun den helavar hag eur prezeger distagel ; hogen eno en doa cavet eur bobl tud hag o doa discouarn evit silaou ha calon evit saouri he gomzou. Ne vez ket roet alies d’an den var an douar euz ar momentchou dudius-ze e pere e santer an oll galonou tomet hag entanet gant carantez Doue, o santout an izom da ziskuez dirag an oll ho zantimanchou a feiz hag a relijion. Goude ma en devoa ar prezeger lavaret eur ger bennak divar benn ar pardon ma edot enhan, divarbenn feiz ha devosion ar vretoned, o veza deut d’ho alia da genderc’hel, da c’houlen hag hi a zalc’hche ato mad d’ho feiz, an daouarn a zo savet en ear, hag eur griaden a zo deut euz a galon hag euz a c’hinou an oll : ato ! — Ha kementse daoust petra a oufe da zigouezout ? — ato ! ato ! — Ha kementse brema pa rer eur brezel ker cris d’ar feiz, d’an ilis, d’ar relijion ; brema pa ne d’eo mui eur virionez epken eo a glasker da nac’h evel zo bet great meur a vech, mes ma clasker nac’h an oll guirionezou, ha disc’hrizienna var neat ar feiz euz a douez an oll ? - ato ! ato ! — Ha bourk santez Anna a dregarne gant mouez ar bardonerien. Hag an daelou a zirede puil euz a zaoulagad an oll, rak ne gredan ket e vije eno calon ebet ha ne vije tenereet. Ar vartolodet-ze ken dizaoun var dachen ar vrezel, a velet ar pezennou daelou o tiredet hed ho divoc’h, couls hag an oll bardonerien all.\nBiscoaz act a feiz ne voa bet great c’hoecoc’h na solanoc’h. Rag an dra-ma a c’hellomp da henvel eun act a feiz, great a zevri ha ne ket divar beg an teod. Ar c’hri-ze a zave anezhan he unan euz a vouelet ar galon. Breiz-Izel a bez eo a gomze eno dre c’hinou ar bardonerien, rak bez’ez oa eno tud a bep corn anezhi. Mar doa eno eun den difeis bennag, hag e zoa credabl, unan bennak digaset di evit spia ha guelet petra a c’hell da ober christenien vad, bretoned, en em zestumet en eul leac’h santel evit pardona ; an dud difeiz-ze a dle beza scrignet ho dent ; ho zeod avad a vezo chomet ep finval ; n’edo ket ar mare evithan da vont en dro. Guelet o deus, mar greont-hi avechou leou milliget, en denvalijen, en ho assambleou cuz, ar gristenien, pa o deuz eul le da ober, her gra e creiz an deiz, oc’h sclerijen an heol, dirag an oll, ha gouzout a reont e talc’h ar gristenien vad guelloc’h d’ho le evit na reont-hi. An act a feiz-ze, ar vouez-ze euz a bardonerien Breiz, a dle beza savet beteg an Env, hag a dle, ep mar, beza plijet da Zantez Anna o velet he bretoned vad o choaz he chapel evit rei dirag ar bed oll eur merk a feiz euz ar vent-ze.\nAn nemorant euz a brezegen aotrou Escop Naoned, a zo bet trouc’het gant ar c’hri : ato ! ato ! bevech ma cave ar bardonerien tro d’hen lavaret.\nGoude ar brezegen-ze, aotrou Escop Guened en deus kemeret ar gomz evit lavaret ez ea da rei ar venediction en hano ar Pap. Kemeret en deus da destou an oll bardonerien ne voa eno hano ebet euz ar pez a c’halver politik, da lavaret eo, den ne zonje eno da veuli na da vlam gouarnamant ebet. Hag e guirionez ne ket traou evelse eo a ioa e sonch ar bardonerien. Pephini anezho en doa he vennad da c’houlen, hag her goulenne calonek. Da bardona oant eat, ha pardon a c’houlennent en ho hano ho unan, en hano Breiz, en hano ar Frans.\nLavaret en deus goudeze e voa hon Tad Santel unanet gant pardonerien Santez Anna. Evithan da veza prizonier er Vatican, e voa asperet en ho zouez, hag ez eant da gaout he vennoz, gant induljans leun evit ar bardonerien, evel pa vije bet he unan oc’h he rei Neuze e tirollaz an daelou hag ar c’hri : Bevet an Tad Santel ar Pap ! bevet an ilis santel ! bevet ar relijion ! bevet Jesus-Christ ! ar Verc’hez santel ! santez Anna ! Bevet ar feiz, ato ! ato ! bevet ar Frans ! Ne c’hellan ket merca oll kement cri zo bet losket ; re hir e ve va fennad scrit.\nHogen an dervez-ze a vezo, ep mar, hano anezhan dre Vreiz-Izel, ha bez’e vezo bet ive, a c’hellomp esperout, evit hor bro hag ar Frans oll, eun dervez a c’hras hag a vennoz. Mar teuer da goll ar feiz oc’h henti tud dizoue, ar guel euz ar re o deuz feiz cre a dle ive dihuna ar feiz-ze er c’halonou eleac’h ma zeo toc’hor, ha cridi a ran, mar doa e Santez Anna tud a nebeut a feiz, ar guel euz a gement a bardonerien caloneg, ar guel euz a gement a zo tremenet eno a dlie beza avoalc’h evit ho distrei oc’h Doue, ha digeri ho daoulagad d’ar sclerijen.\nAdtapet diwar « https://br.wikisource.org/w/index.php?title=Pelerinach_Breiz_(1872)&oldid=162184 »\nKemmoù diwezhañ degaset d'ar bajenn-mañ d'an 13 Mae 2020, da 19:08.